**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 4. | REDNI BROJ SATA: 116. | | |
| PREDMETNO PODRUČJE: | HRVATSKI JEZIK | | | | |
| DOMENA: | KNJIŽEVNOST I STVARALAŠTVO | | | | |
| NASTAVNI SADRŽAJ: | **Stvaralačko pisanje – Moderna bajka** | | | | |
| ISHODI: | **OŠ HJ A. 4. 1. Učenik razgovara i govori u skladu s komunikacijskom situacijom.**  – razgovara i govori prema zadanoj ili slobodnoj temi  – sadržajem i strukturom govorenja cjelovito obuhvaća temu  – stvaralačkim postupcima oblikuje govorene tekstove  – primjenjuje nove riječi u komunikacijskoj situaciji  – poštuje društveno prihvatljiva pravila uljudne komunikacije u različitim životnim situacijama  **OŠ HJ A. 4. 2. Učenik sluša različite tekstove, izdvaja važne podatke i prepričava sadržaj poslušanoga teksta.**  – izdvaja važne podatke iz poslušanoga teksta prema uputi  – oblikuje bilješke na temelju izdvojenih podataka  – prepričava poslušani tekst na temelju bilježaka  **OŠ HJ A. 4. 4. Učenik piše tekstove prema jednostavnoj strukturi.**  – piše tekstove poštujući strukturu: uvod, razrada i zaključak  – piše prema predlošcima za ovladavanje gramatičkom i stilističkom normom potrebnom za strukturiranje teksta  – provjerava pravopisnu točnost i slovopisnu čitkost  **OŠ HJ A. 4. 5. Učenik oblikuje tekst primjenjujući znanja o imenicama, glagolima i pridjevima uvažavajući gramatička i pravopisna pravila.**  – razumije gramatičku kategoriju vrste riječi (imenice, glagoli, pridjevi)  – oblikuje rečenice u kojima se poštuju pravila sročnosti  – funkcionalno upotrebljava riječi, sintagme i rečenice u skladu s dinamikom učenja s obzirom na jezični razvoj  – funkcionalno primjenjuje jezična znanja  **OŠ HJ B. 4. 4. Učenik se stvaralački izražava potaknut književnim tekstom, iskustvima i doživljajima.**  – koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje  – stvara različite individualne uratke: pripovijeda sadržaj književnoga teksta iz perspektive drugoga lika, vremena ili mjesta  - izražajno čita književne tekstove, recitira/krasnoslovi, piše dnevnik, snima audioprilog, stvara fotopriču ili fotostrip | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. DA SAM, DA SAM…**  **Ishodi aktivnosti:** razgovara i govori prema zadanoj ili slobodnoj temi; sadržajem i strukturom govorenja cjelovito obuhvaća temu; stvaralačkim postupcima oblikuje govorene tekstove; primjenjuje nove riječi u komunikacijskoj situaciji; poštuje društveno prihvatljiva pravila uljudne komunikacije u različitim životnim situacijama.  **Opis aktivnosti**:  Učiteljica/učitelj motivira učenike da maštaju i zamisle da su prinčevi i princeze. Učenici sjede u krugu. Jedan učenik ili učenica dolaze unutar kruga. Zamišljaju da su princ ili princeza. Pripovijedaju ostalim učenicima gdje žive, kako izgledaju, zašto su sretni ili nesretni i sl. Zadatak je zamisliti da su neobične princeze i prinčevi (npr. koji liječe osmijehom, mačem pomiruju ljude, uljepšavaju svijet kistom i bojama…). Nakon što nekoliko učenika ispriča sve o sebi, učiteljica/učitelj dijeli učenicima pripremljene štapiće s pričvršćenom zvjezdicom na vrhu - čarobne štapiće. Učiteljica/učitelj ih upućuje da se prisjete nekih čudesnih događaja i na znak svi zamahnu štapićem. Nakon toga učenici pričaju što se čudesno dogodilo nakon što su zamahnuli štapićem. Učiteljica/učitelj potiče razgovor u kojem će doći do pojma bajke: U kojim se književnim vrstama susrećemo s likovima prinčeva i princeza? Što su bajke? Kakvi su događaji u bajkama? Učiteljica/učitelj zadaje učenicima zadatak da na papir zapišu naslove tri do pet najdražih bajki i objasne svoj odabir. | | | |  | **OŠ LK** A. 4. 1. Učenik likovnim i vizualnim izražavanjem interpretira različite sadržaje.  **OSR** A. 2. 1. Razvija sliku o sebi;  A. 2. 2. Upravlja emocijama i ponašanjem; A. 2. 3. Razvija osobne potencijale; B. 2. 2. Razvija komunikacijske kompetencije.  **UKU** A. 2. 3. Kreativno mišljenje: Učenik se koristi kreativnošću za oblikovanje svojih ideja i pristupa rješavanju problema; B. 2. 4. Samovrednovanje/samoprocjena: Na poticaj učitelja, ali i samostalno, učenik samovrednuje proces učenja i svoje rezultate te procjenjuje ostvareni napredak.  **GOO** A. 2. 1. Ponaša se u skladu s ljudskim pravima u svakodnevnom životu.  **ODR** B. 2. 1. Objašnjava da djelovanje ima posljedice i rezultate. |
| **2. O BAJKAMA**  **Ishodi aktivnosti:** stvaralačkim postupcima oblikuje govorene tekstove; izdvaja važne podatke iz poslušanoga teksta prema uputi; oblikuje bilješke na temelju izdvojenih podataka; prepričava poslušani tekst na temelju bilježaka; razumije gramatičku kategoriju vrste riječi (imenice, glagoli, pridjevi); funkcionalno upotrebljava riječi, sintagme i rečenice u skladu s dinamikom učenja s obzirom na jezični razvoj.  **Opis aktivnosti:**  Učiteljica/učitelj podsjeća učenike na bajku *Mudra žena* koju su jučer čitali i potiče ih da se prisjete bajki koje su im na popisu najdražih bajki. Pitanjima usmjerava komunikacijsku situaciju: Što je zajedničko svim tim bajkama? Koji su najčešći likovi u bajkama? Koji su stvarni, a koji nestvarni likovi? Koja su česta mjesta radnje u bajkama? Kako bajke najčešće započinju? Kakvi su događaji u bajkama? Spominju li se u bajkama često iste, stalne brojke i koje su to?  Učiteljica/učitelj upućuje učenike da će danas postati pisci bajki i to ne uobičajenih bajki, već pisci modernih bajki. Potom im govori da zatvore oči i zamisle da putuju jednim neobičnim prijevoznim sredstvom, a to je njihova mašta. Zamislite da ste princ ili princeza koji žive u današnjem vremenu. Odjeveni ste moderno, no ipak se razlikujete od ostalih, vidi se na vama da ste prinčevi i princeze. Hodate ulicom i pred vama se nalazi vaš dvorac. Dolazite do njega, ulazite u svoje odaje. Tužni ste i sami. Sjedate za stol i uključujete računalo. Dopisujete se, upoznajete nove ljude i tada na internetu upoznajete svojega princa, svoju princezu… Zamislite kako izgleda, gdje se nalazite, što radite… i polako otvorite oči.  Komunikacijskom situacijom učiteljica/učitelj navodi učenike na stvaranje plana priče: Vi ćete danas postati pisci moderne bajke. Glavni lik bajke neka bude princeza koja slučajno upozna svojeg princa preko interneta tj. društvenih mreža. Upotrijebi maštu i smjesti događaje u današnje vrijeme, ali ne zaboravi kako svaka bajka počinje te da ima stvarnih i nestvarnih događaja i likova. Što nam je važno prije pisanja sastavka? Prvo osmislite o čemu želite pisati, koja će vam biti tema bajke. Sami možete osmisliti svoj naslov. Kako biste lakše pisali, svatko će sebi izraditi svoj plan pisanja priče. | | | |  |
| **3. SAMOSTALNO PISANJE PRIČE**  **Ishodi aktivnosti:** piše tekstove poštujući strukturu: uvod, razrada i zaključak; piše prema predlošcima za ovladavanje gramatičkom i stilističkom normom potrebnom za strukturiranje teksta; provjerava pravopisnu točnost i slovopisnu čitkost; razumije gramatičku kategoriju vrste riječi (imenice, glagoli, pridjevi); oblikuje rečenice u kojima se poštuju pravila sročnosti; funkcionalno upotrebljava riječi, sintagme i rečenice u skladu s dinamikom učenja s obzirom na jezični razvoj; funkcionalno primjenjuje jezična znanja; koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje.  **Opis aktivnosti:**  Učiteljica/učitelj upućuje učenike u samostalno pisanje priče.Napominje da je bitno pratiti plan priče,paziti na dijelove priče i da u svojem radu trebaju detaljno razraditi ideju.  Učenici samostalno pišu modernu bajku. | | | |  |
| **4. SLIKOVNICA „MODERNA BAJKA“**  **Ishodi aktivnosti:** primjenjuje nove riječi u komunikacijskoj situaciji; poštuje društveno prihvatljiva pravila uljudne komunikacije u različitim životnim situacijama; stvara različite individualne uratke: pripovijeda sadržaj književnoga teksta iz perspektive drugoga lika, vremena ili mjesta; izražajno čita književne tekstove, recitira/krasnoslovi, piše dnevnik, snima audioprilog, stvara fotopriču ili fotostrip.  **Opis aktivnosti:**  Svoje priče učenici čitaju na autorskom stolcu i nakon čitanja izriču kako su zadovoljni svojim radom.  Učiteljica/učitelj dijeli učenike u skupine po troje te ih upućuje da će od svojih bajki stvoriti novu bajku i izraditi slikovnicu MODERNA BAJKA 4. c RAZREDA. Prije izrade slikovnice treba odrediti broj stranica. Prema broju stranica bajku treba podijeliti na odlomke. Svaka skupina ilustrira jedan odlomak. Na ilustraciju učenici mogu upisati tekst odlomka. Nakon toga se slikovnica spaja u cjelinu.  Prijedlog domaće zadaće: učenici se mogu podijeliti u parove i odabrati koju bajku žele naučiti dramatizirati. | | | |  |  |