**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 4. | REDNI BROJ SATA: | | |
| PREDMETNO PODRUČJE: | HRVATSKI JEZIK | | | | |
| DOMENA: | KNJIŽEVNOST I STVARALAŠTVO | | | | |
| NASTAVNI SADRŽAJ: | **Čemu služi mama? - pjesma** | | | | |
| ISHODI: | **OŠ HJ B. 4. 1. Učenik izražava doživljaj književnoga teksta u skladu s vlastitim čitateljskim iskustvom.**  – povezuje doživljaj i razumijevanje književnoga teksta s vlastitim misaonim i emotivnim reakcijama na tekst  – povezuje sadržaj, temu i motive teksta s vlastitim iskustvom  – pokazuje radoznalost, sklonost i znatiželju za komunikaciju s književnim tekstom  – prepoznaje vrijedne poruke i mudre izreke  – argumentira vlastite doživljaje i zaključuje o uočenim vrijednostima književnoga teksta  **OŠ HJ B. 4. 2. Učenik čita književni tekst i objašnjava obilježja književnoga teksta.**  – objašnjava osnovna obilježja pripovijetke, pjesme, bajke, basne, zagonetke, igrokaza, biografije i dječjega romana, mudre izreke  – prepoznaje obilježja poetskih tekstova: stih, strofa, ritam, zvučnost, slikovitost, ponavljanje u stihu, pjesničke slike, onomatopeja, personifikacija  **OŠ HJ B. 4. 4. Učenik se stvaralački izražava potaknut književnim tekstom, iskustvima i doživljajima.**  – koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje  – stvara različite individualne uratke: pripovijeda sadržaj književnoga teksta iz perspektive drugoga lika, vremena ili mjesta  - izražajno čita književne tekstove, recitira/krasnoslovi, piše dnevnik, snima audioprilog, stvara fotopriču ili fotostrip  **OŠ HJ A. 4. 1. Učenik razgovara i govori u skladu s komunikacijskom situacijom.**  – razgovara i govori prema zadanoj ili slobodnoj temi  – poštuje pravila komunikacije u raspravi: sluša sugovornike, govori kad ima riječ  – prepoznaje važnost neverbalne komunikacije  – poštuje društveno prihvatljiva pravila uljudne komunikacije u različitim životnim situacijama | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. O MAMAMA…**  **Ishod aktivnosti**: razgovara i govori prema zadanoj ili slobodnoj temi; poštuje pravila komunikacije u raspravi: sluša sugovornike, govori kad ima riječ; prepoznaje važnost neverbalne komunikacije; poštuje društveno prihvatljiva pravila uljudne komunikacije u različitim životnim situacijama.  **Opis aktivnosti:**  Učiteljica/učitelj potiče učeniku da napišu na papirić pet osobina koje povezuju s riječi mama. Učenici lijepe papiriće na ploču oko riječi mama i čitaju osobine koje su napisali. Mogu se izdvojiti najčešće osobine koje su učenici napisali i mogu se iskoristiti da se prikažu grafikonom (broj učenika i određena osobina), a mogu se iskoristiti i za stvaralački rad na kraju sata.  Razgovara se o obilježavanju Majčinoga dana i učenici navode razloge zašto majke zaslužuju svoj dan.  **2. MAME U PJESMI**  **Ishod aktivnosti**: povezuje doživljaj i razumijevanje književnoga teksta s vlastitim misaonim i emotivnim reakcijama na tekst; povezuje sadržaj, temu i motive teksta s vlastitim iskustvom; pokazuje radoznalost, sklonost i znatiželju za komunikaciju s književnim tekstom; prepoznaje vrijedne poruke i mudre izreke; argumentira vlastite doživljaje i zaključuje o uočenim vrijednostima književnoga teksta.  **Opis aktivnosti:**  Učiteljica/učitelj prije čitanja pjesme postavlja pitanje: S kime pjesnikinja uspoređuje mame u prvoj strofi? Nakon što učiteljica/učitelj pročita pjesmu, učenici odgovaraju na postavljeno pitanje. Ponavlja se kako se zove takav način izražavanja (usporedba). Učenici čitaju pjesmu u sebi, a zatim učiteljica/učitelj postavlja pitanja o pjesmi: Nabroji sve male snove iz druge strofe. Što po potrebi mame postaju tijekom igre? U kojem se stihu koje strofe spominje riječ *tajna*. Koji je lijek za tugu? Čime mama oboji dan? Čemu služe uspavanke? Objasni prva tri stiha u posljednjoj strofi. Tko su mali junaci? Koliko strofa ima pjesma? Koliko stihova ima pojedina strofa? Koja ti je pjesnička slika najljepša? Pročitaj je.  **3. MOJA MAMA I JA**  **Ishod aktivnosti**: povezuje doživljaj i razumijevanje književnoga teksta s vlastitim misaonim i emotivnim reakcijama na tekst; povezuje sadržaj, temu i motive teksta s vlastitim iskustvom; koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje.  **Opis aktivnosti:**  Učenici pišu kraći tekst o svojem odnosu s mamom odgovarajući na pitanja: Govoriš li mami svoje najveće tajne? Može li mamin zagrljaj izliječiti sve tuge? Kako ti mamin osmijeh može uljepšati dan? Što ti činiš da uljepšaš mamine dane?  Nakon što većina učenika dovrši pisanje, čitaju svoje uratke.  **4. ČESTITKA ZA MAMU**  **Ishod aktivnosti**: koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje; stvara različite individualne uratke: pripovijeda sadržaj književnoga teksta iz perspektive drugoga lika, vremena ili mjesta; izražajno čita književne tekstove, recitira/krasnoslovi, piše dnevnik, snima audioprilog, stvara fotopriču ili fotostrip.  **Opis aktivnosti:**  Učenici dovršavaju čestitku za Majčin dan. U njoj pišu na čemu su sve zahvalni svojoj mami, što ih raduje kod nje, što najviše vole raditi kada su zajedno.  Za zadaću učenici rješavaju 2. zadatak na 128. str. i uče izražajno recitirati pjesmu.  **Na ploči je**  Čemu služi mama?  Saša Veronek Germadnik  Vrsta: pjesma  Tema pjesme: Što sve mame rade za svoju djecu.  Pjesnička slika: (po izboru učenika) | | | | [**Zvučna čitanka**](https://hr.izzi.digital/DOS/46428/92646.html#block-2561717) | **OSR** A. 2. 1. Razvija sliku o sebi;  A. 2. 2. Upravlja emocijama i ponašanjem; A. 2. 3. Razvija osobne potencijale; A. 2. 4. Razvija radne navike; B. 2. 1. Opisuje i uvažava potrebe i osjećaje drugih; B. 2. 2. Razvija komunikacijske kompetencije.  **UKU** C. 2. 2. Slika o sebi kao učeniku; C. 2. 3. Interes: Učenik iskazuje interes za različita područja, preuzima odgovornost za svoje učenje i ustraje u učenju;  C. 2. 4. Emocije: Učenik se koristi ugodnim emocijama i raspoloženjima tako da potiču učenje i kontrolira neugodne emocije i raspoloženja tako da ga ne ometaju u učenju. |