**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 4. | REDNI BROJ SATA: 125. | | |
| PREDMETNO PODRUČJE: | HRVATSKI JEZIK | | | | |
| DOMENA: | HRVATSKI JEZIK I KOMUNIKACIJA | | | | |
| NASTAVNI SADRŽAJ: | **Pisanje pisma** | | | | |
| ISHODI: | **OŠ HJ A. 4. 1. Učenik razgovara i govori u skladu s komunikacijskom situacijom.**  – razgovara i govori prema zadanoj ili slobodnoj temi  – sadržajem i strukturom govorenja cjelovito obuhvaća temu  – prepoznaje važnost neverbalne komunikacije  – primjenjuje nove riječi u komunikacijskoj situaciji  – poštuje društveno prihvatljiva pravila uljudne komunikacije u različitim životnim situacijama  **OŠ HJ A. 4. 4. Učenik piše tekstove prema jednostavnoj strukturi.**  – piše prema predlošcima za ovladavanje gramatičkom i stilističkom normom potrebnom za strukturiranje teksta  – provjerava pravopisnu točnost i slovopisnu čitkost  **OŠ HJ A. 4. 5. Učenik oblikuje tekst primjenjujući znanja o imenicama, glagolima i pridjevima uvažavajući gramatička i pravopisna pravila**  **-** oblikuje rečenice u kojima se poštuju pravila sročnosti  – funkcionalno upotrebljava riječi, sintagme i rečenice u skladu s dinamikom učenja s obzirom na jezični razvoj  – funkcionalno primjenjuje jezična znanja  **OŠ HJ B. 4. 4. Učenik se stvaralački izražava potaknut književnim tekstom, iskustvima i doživljajima.**  **-** koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. ČEMU SLUŽI PRIJATELJ?**  **Ishodi aktivnosti:** razgovara i govori prema zadanoj ili slobodnoj temi; sadržajem i strukturom govorenja cjelovito obuhvaća temu; prepoznaje važnost neverbalne komunikacije; primjenjuje nove riječi u komunikacijskoj situaciji; poštuje društveno prihvatljiva pravila uljudne komunikacije u različitim životnim situacijama.  **Opis aktivnosti:**  Učiteljica/učitelj može učenicima pročitati pjesmu Vere Zemunić *Čemu služi prijatelj?*.  ČEMU SLUŽI PRIJATELJ?  Vera Zemunić  Prijatelj služi  da prijateljstvo svoje dokaže:  da te voli,  da ti vjeruje,  da ne laže,  da ti pomaže.  Ako si tužan da te tješi,  da svaki problem s tobom  zajedno riješi.  Da ti posudi omiljenu kapu,  uključi i tebe u novu klapu.  Podragati njegovu macu  da ti dozvoli.  Da pričuva umjesto tebe  tvoga malog bracu.  Da s tobom sladoled podijeli  i da se k tebi, ako treba,  zauvijek preseli.  Nakon čitanja pjesme učiteljica/učitelj potiče kratku interpretaciju pjesme: Kako prijatelji dokazuju prijateljstvo? Što prijatelj radi kada si tužan ili imaš problem? Što još dobar prijatelj radi?  Učiteljica/učitelj potiče učenike na promišljanje o prijateljstvu: Imaš li ti takvoga dobroga prijatelja? Kad mu pomažeš? Kad on tebi pomaže? Kako se osjećaš kada vidiš da ti je prijatelj sretan? Ide li s tobom u razred? Je li iz tvojega grada? Ako ga ne možeš vidjeti svaki dan, kako ga možeš razveseliti? Kakav je važno biti prema prijatelju? (iskren, reći mu istinu, požaliti se ako te nešto muči…) | | | |  | **GOO** A. 2. 1. Ponaša se u skladu s ljudskim pravima u svakodnevnom životu.  **OSR** A. 2. 2. Upravlja emocijama i ponašanjem; B. 2. 2. Razvija komunikacijske kompetencije.  **IKT** A. 2. 4. Učenik opisuje utjecaj tehnologije na zdravlje i okoliš. |
| **2. PISMO PRIJATELJU ILI PRIJATELJICI**  **Ishodi aktivnosti**: piše prema predlošcima za ovladavanje gramatičkom i stilističkom normom potrebnom za strukturiranje teksta; provjerava pravopisnu točnost i slovopisnu čitkost; oblikuje rečenice u kojima se poštuju pravila sročnosti; funkcionalno upotrebljava riječi, sintagme i rečenice u skladu s dinamikom učenja s obzirom na jezični razvoj; funkcionalno primjenjuje jezična znanja; koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje.  **Opis aktivnosti:**  Učiteljica/učitelj će s učenicima ponoviti osnovna pravila pisanja pisama: Od kojih dijelova se sastoji svako pismo? (1. oslovljavanje, 2. glavni dio ili sadržaj, 3. nadnevak, pozdrav i potpis onoga tko piše) Kako mora biti pismo napisano? (uredno, čitljivo, razumljivo, pravopisno točno) Što piše na prednjoj strani omotnice? (adresa primatelja) Što se piše na stražnju stranu omotnice? (adresa pošiljatelja) Što se uz adresu na prednjoj strani još nalazi? (poštanska markica) Kako šaljemo takvo pismo u omotnici? (poštom) Kako još možemo poslati pismo? Vrijede li ista pravila pisanja pisama ako pismo šaljemo e–poštom?  Zadatak je učenika napisati pismo svojemu prijateljici/prijatelju koje će nakon nastave poslati poštom. Pri pisanju pisma moraju paziti na sva pravila koja vrijede za pisanje pisma. Nakon što napišu pismo, ako žele mogu ga pročitati ostalim učenicima. Kada svi završe, pisma umeću u donesene omotnice i zapisuju točnu adresu prijateljice/prijatelja. Na predviđeno mjesto na omotnici lijepe poštansku markicu, a nakon nastave ići će s učiteljicom/učiteljem ubaciti pisma u sandučić. | | | |
| **3. PIŠEM PISMO**  **Ishodi aktivnosti:** piše prema predlošcima za ovladavanje gramatičkom i stilističkom normom potrebnom za strukturiranje teksta; provjerava pravopisnu točnost i slovopisnu čitkost; koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje.  **Opis aktivnosti:**  Učiteljica/učitelj potiče učenike da svaki učenik izradi omotnicu u boji. Zadatak je prijateljici/prijatelju u klupi napisati pismo. U njemu trebaju iznijeti neki svoj problem, dilemu ili iskrena razmišljanja. Pri pisanju se treba pridržavati svih naučenih pravila. Na omotnicu treba napisati adrese pošiljatelja i primatelja i nacrtati marku. Kada svi napišu pisma, ubacuju ih u veću torbu. Učiteljica/učitelj izlazi iz učionice, stavlja torbu preko ramena (može se i odjenuti u poštara) te ulazeći u učionicu izvlači iz torbe jedno pismo. Glasno čita adresu - kome je pismo namijenjeno. Učenik dolazi po pismo i čita ga. Tako redom dok svi ne dobiju svoja pisma.  Komunikacijska situacija: Kako si se osjećala/osjećao kad si čula/čuo svoje ime? Jeste li bili znatiželjni što u pismu piše? Je li te pismo razveselilo? Hoćeš li nastaviti pisati pisma? | | | |