**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 4. | REDNI BROJ SATA: 132. | | |
| PREDMETNO PODRUČJE: | HRVATSKI JEZIK | | | | |
| DOMENA: | KNJIŽEVNOST I STVARALAŠTVO | | | | |
| NASTAVNI SADRŽAJ: | **Prenapuhana lopta - priča** | | | | |
| ISHODI: | **OŠ HJ A. 4. 1. Učenik razgovara i govori u skladu s komunikacijskom situacijom.**  – razgovara i govori prema zadanoj ili slobodnoj temi  – sadržajem i strukturom govorenja cjelovito obuhvaća temu  – organizira govor prema jednostavnoj strukturi: uvod, središnji dio, završetak  – stvaralačkim postupcima oblikuje govorene tekstove  – prepoznaje važnost neverbalne komunikacije  – primjenjuje nove riječi u komunikacijskoj situaciji  – poštuje društveno prihvatljiva pravila uljudne komunikacije u različitim životnim situacijama  **OŠ HJ A. 4. 2. Učenik sluša različite tekstove, izdvaja važne podatke i prepričava sadržaj poslušanoga teksta.**  – izdvaja važne podatke iz poslušanoga teksta prema uputi  – objašnjava nepoznate riječi služeći se dječjim rječnicima  **OŠ HJ A. 4. 3. Učenik čita tekst i prepričava sadržaj teksta služeći se bilješkama.**  – objašnjava nepoznate riječi: na temelju vođenoga razgovora, zaključivanja na temelju konteksta, s pomoću rječnika nakon čitanja teksta  **OŠ HJ B. 4. 1. Učenik izražava doživljaj književnoga teksta u skladu s vlastitim čitateljskim iskustvom.**  – povezuje doživljaj i razumijevanje književnoga teksta s vlastitim misaonim i emotivnim reakcijama na tekst  – povezuje sadržaj, temu i motive teksta s vlastitim iskustvom  – pokazuje radoznalost, sklonost i znatiželju za komunikaciju s književnim tekstom  – razgovara s drugim učenicima o vlastitome doživljaju teksta  – prepoznaje vrijedne poruke i mudre izreke  – argumentira vlastite doživljaje i zaključuje o uočenim vrijednostima književnoga teksta  **OŠ HJ B. 4. 2. Učenik čita književni tekst i objašnjava obilježja književnoga teksta.**  – objašnjava osnovna obilježja pripovijetke, pjesme, bajke, basne, zagonetke, igrokaza, biografije i dječjega romana, mudre izreke  – prepoznaje obilježja proznih tekstova: događaj, likovi, pripovjedne tehnike  **OŠ HJ B. 4. 4. Učenik se stvaralački izražava potaknut književnim tekstom, iskustvima i doživljajima.**  – koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje  – stvara različite individualne uratke: pripovijeda sadržaj književnoga teksta iz perspektive drugoga lika, vremena ili mjesta  - izražajno čita književne tekstove, recitira/krasnoslovi, piše dnevnik, snima audioprilog, stvara fotopriču ili fotostrip | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. PANTOMIMA**  **Ishod aktivnosti**: razgovara i govori prema zadanoj ili slobodnoj temi; sadržajem i strukturom govorenja cjelovito obuhvaća temu; stvaralačkim postupcima oblikuje govorene tekstove; prepoznaje važnost neverbalne komunikacije; primjenjuje nove riječi u komunikacijskoj situaciji; poštuje društveno prihvatljiva pravila uljudne komunikacije u različitim životnim situacijama.  **Opis aktivnosti:**  Učiteljica/učitelj priprema kartice s napisanim osobinama. Prijedlog natpisa na karticama: UMIŠLJENOST, ZABRINUTOST, VESELJE, LJUTNJA, SRAMEŽLJIVOST, HVALISAVOST, STRAH. Po jedan učenik izlazi pred razred, izvlači karticu i pokušava ostalim učenicima pantomimom prikazati određeno stanje. Kada se pojam pogodi, kartica se stavlja na ploču. Učenik koji pogodi što se prikazuje izvlači sljedeću karticu i ponovno pantomimom prikazuje, sve dok se ne pogode svi pojmovi.  Komunikacijska situacija: Pročitajte riječi s ploče. Što nam prikazuju te riječi? Za koje osobine možete reći da su pozitivne, a koje negativne?Mogu li neke od njih biti ponekad i pozitivne i negativne?Koje?Hvališ li se ponekad? Objasni zbog čega. Hvale li se tvoji prijatelji? Što im kažeš tada? Što mislite, je li ljepše da te drugi pohvale ili kada se sam hvališ? Pohvališ li ti nekoga? Hvale li se tvoji ukućani? Čime se najčešće hvale tvoji ukućani? | | | | [**Zvučna čitanka**](https://hr.izzi.digital/DOS/46428/92646.html#block-2561911) | **GOO** A. 2. 1. Ponaša se u skladu s ljudskim pravima u svakodnevnom životu; A. 2. 2. Aktivno zastupa ljudska prava.  **OSR** A. 2. 1. Razvija sliku o sebi:  A. 2. 2. Upravlja emocijama i ponašanjem; B. 2. 1. Opisuje i uvažava potrebe i osjećaje drugih; B. 2. 2. Razvija komunikacijske kompetencije;  B. 2. 3. Razvija strategije rješavanja sukoba; B. 2. 4. Suradnički uči i radi u timu.  **ODR** C. 2. 1. Solidaran je i empatičan u odnosu prema ljudima i drugim živim bićima.  **UKU** A. 2. 2. Primjena strategija učenja i rješavanje problema: Učenik primjenjuje strategije učenja i rješava probleme u svim područjima učenja uz praćenje i podršku učitelja; A. 2. 3 Kreativno mišljenje: Učenik se koristi kreativnošću za oblikovanje svojih ideja i pristupa rješavanju problema. |
| **2. PRENAPUHANA LOPTA – ČITAMO PRIČU**  **Ishod aktivnosti**: izdvaja važne podatke iz poslušanoga teksta prema uputi; objašnjava nepoznate riječi: na temelju vođenoga razgovora, zaključivanja na temelju konteksta, s pomoću rječnika nakon čitanja teksta; povezuje doživljaj i razumijevanje književnoga teksta s vlastitim misaonim i emotivnim reakcijama na tekst; povezuje sadržaj, temu i motive teksta s vlastitim iskustvom; pokazuje radoznalost, sklonost i znatiželju za komunikaciju s književnim tekstom.  **Opis aktivnosti:**  Učiteljica/učitelj daje uputu prije čitanja priče: Poslušaj pozorno priču i reci zašto se lopta prenapuhala.  Učiteljica/učitelj čita priču. Nakon slušanja priče učenici odgovaraju na postavljeno pitanje i iznose svoj doživljaj priče. (Lopta se prenapuhala jer se previše pravila važna.) Učenici pronalaze nepoznate riječi i ili pronalaze značenje u rubrici *abc* ili objašnjavaju nepoznate riječi na temelju konteksta. | | | |
| **3. RAZGOVARAM O PRIČI**  **Ishod aktivnosti**: izdvaja važne podatke iz poslušanoga teksta prema uputi, zaključivanja na temelju konteksta, s pomoću rječnika nakon čitanja teksta; povezuje doživljaj i razumijevanje književnoga teksta s vlastitim misaonim i emotivnim reakcijama na tekst; povezuje sadržaj, temu i motive teksta s vlastitim iskustvom; pokazuje radoznalost, sklonost i znatiželju za komunikaciju s književnim tekstom; razgovara s drugim učenicima o vlastitome doživljaju teksta; prepoznaje vrijedne poruke i mudre izreke; argumentira vlastite doživljaje i zaključuje o uočenim vrijednostima književnoga teksta.  **Opis aktivnosti:**  Učiteljica/učitelj upućuje učenike da otvore udžbenik na 50. stranici. Učenici čitaju priču tako da svaki učenik pročita nekoliko rečenica, a nakon toga učiteljica/učitelj pitanjima potiče učenike na razgovor: Gdje se odvija radnja ove priče? Gdje su bile poslagane lopte? Kakve su bile lopte u redovima? Koliko ih je bilo u svakome redu? Po čemu su lopte bile slične?  Tko su glavni likovi u priči? Kakve su bile te lopte? Pročitaj kakva je bila lopta Lop i koje je sve uspjehe postigla. Koja je igrala manje utakmica? Zašto je Ta sebi bila važnija od Lop? Kako su se lopte ponašale u skladištu? Zbog čega su se najviše svađale? Kako su se ostale lopte osjećale zbog njihove svađe? Što se dogodilo jednoga dana? Tko je došao u skladište i zašto? Pročitaj što su sve radili s loptama. Koju su loptu odabrali? Kako se ponašala ta lopta? Kako se osjećala Ta? Je li Lop prestala s hvalisanjem? Pročitaj što je učinila Ta nakon nekoliko dana šutnje. Što se zbog toga dogodilo Lop? Objasni zašto joj se to dogodilo. Kako je završila priča? Postoji izreka „Jedina vrlina kojom se čovjek ne može pohvaliti jeste skromnost. Kad bi se njome pohvalio, više ne bi bio skroman." Objasni što to znači. Slažeš li se s tom izrekom?  Što možeš zaključiti o ponašanju lopti Lop i Ta? Što misliš je li se lijepo hvaliti drugima? Zašto? Što misliš u čemu si ti najbolja/najbolji? Hvališ li se time? Objasni. Poznaješ li nekoga tko često hvali sam sebe? Kako zovemo takvu osobu? Koje osobine prepoznajemo kod takve osobe? Kako se osjećaš kad slušaš tuđe hvalisanje? Koju osobinu ne voliš kod ljudi? Objasni zašto.  Učiteljica/učitelj potiče učenike na razgovor o tome zašto se nije lijepo hvaliti. | | | |
| **4. SNALAZIM SE PRIČI**  **Ishodi aktivnosti**: povezuje sadržaj, temu i motive teksta s vlastitim iskustvom; objašnjava osnovna obilježja pripovijetke, pjesme, bajke, basne, zagonetke, igrokaza, biografije i dječjega romana, mudre izreke; prepoznaje obilježja proznih tekstova: događaj, likovi, pripovjedne tehnike.  **Opis aktivnosti:**  Učiteljica/učitelj pitanjima uvodi učenike u analizu priče: O čemu priča govori? Gdje se odvija radnja ove priče? Tko se sve spominje u priči? Tko su glavni likovi u priči? Koje osobine uočavaš kod Lop, a koje kod Ta? Koji su sporedni likovi u priči? Što ste iz priče naučili? Koja su osnovna tri dijela priče?  Učiteljica/učitelj pitanjima navodi učenike na redanje događaja kronološkim slijedom: Kako ova priča započinje? Što saznajemo na početku priče? Što saznajemo tada, zbog čega se svađaju Lop i Ta? Što se dalje događalo u priči? Učiteljica/učitelj navodi učenike na zaključak da je priča ispripovijedana redom kako su se događaji dogodili.  Rad s udžbenikom: Učiteljica/učitelj potiče učenike da samostalno u udžbeniku riješe zadatke na 93. stranici. Učenici samostalno zapisuju temu priče i određuju redoslijed događaja u priči, pišu naslove dijelova radnje.  Učiteljica/učitelj piše, naslov priče, ime pisca, temu priče, likove i osobine, poruku djela te redoslijed događaja, na ploču, a učenici prepisuju u bilježnice. | | | |
| **5. NAPUHAVATI SE**  **Ishodi aktivnosti:** primjenjuje nove riječi u komunikacijskoj situaciji; poštuje društveno prihvatljiva pravila uljudne komunikacije u različitim životnim situacijama; objašnjava nepoznate riječi služeći se dječjim rječnicima.  **Opis aktivnosti:**  Učiteljica/učitelj donosi na sat nekoliko dječjih rječnika hrvatskoga jezika i dijeli učenike na toliko skupina. Svaka skupina dobiva jedan rječnik i zadatak pronaći značenje nepoznatih riječi iz priče. Svaka skupina na papir piše što je pronašla. Slijedi analiza napisanoga i provjera je li svaka skupina pronašla sva objašnjenja.  Rad s udžbenikom: Učiteljica/učitelj upućuje učenike da razmisle što su pronašli i zaokruže slovo ispred točnoga odgovora, što znači hvalisati se (znači: hvaliti se svojim postupcima i uspjesima). U rubrici *Oko teksta tekst*, učenici mogu provjeriti jesu li pronašli sve odgovore na pitanje što znači napuhati. | | | |
| **6. SAL I VETA**  **Ishodi aktivnosti:** koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje; stvara različite individualne uratke: pripovijeda sadržaj književnoga teksta iz perspektive drugoga lika, vremena ili mjesta; izražajno čita književne tekstove, recitira/krasnoslovi, piše dnevnik, snima audioprilog, stvara fotopriču ili fotostrip.  **Opis aktivnosti:**  Učenici se nalaze u skupinama iz prethodnoga zadatka. Učiteljica/učitelj ih upućuje da u priči potraže pet glagola koji im mogu pomoći u pisanju nove priče. U novoj priči glavni su likovi Sal i Veta, a oni se trebaju prepirati i hvalisati. Zadatak svake skupine je razmisliti o mjestu radnje, sporednim likovima, razlogu prepirke i hvalisanja. Neke skupine pišu kraću priču, a neke skupine pišu igrokaz. Kada su sve skupine gotove čitaju svoje uratke. | | | |
| **PRIJEDLOG ZAPISA NA PLOČI**  **Prenapuhana lopta**  **Dinko Odak**  Tema priče: svađa i hvalisanje Lop i Te  Glavni likovi:  Lop – umišljena, svadljiva, važna, prenapuhana  Ta - hvalisava, potištena, mrzovoljna, sretna  Sporedni likovi: ostale lopte i sudci  Poruka: Skromnost je najveća vrlina.  REDOSLIJED DOGAĐAJA:  1. UVOD:  2. GLAVNI DIO:  3. ZAVRŠETAK: | | | |