**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 4. | REDNI BROJ SATA: 128. | | |
| PREDMETNO PODRUČJE: | HRVATSKI JEZIK | | | | |
| DOMENA: | KNJIŽEVNOST I STVARALAŠTVO | | | | |
| NASTAVNI SADRŽAJ: | **O ogradama i krletkama - ulomak** | | | | |
| ISHODI: | **OŠ HJ A. 4. 1. Učenik razgovara i govori u skladu s komunikacijskom situacijom.**  – razgovara i govori prema zadanoj ili slobodnoj temi  – sadržajem i strukturom govorenja cjelovito obuhvaća temu  – organizira govor prema jednostavnoj strukturi: uvod, središnji dio, završetak  – stvaralačkim postupcima oblikuje govorene tekstove  – primjenjuje nove riječi u komunikacijskoj situaciji  – poštuje društveno prihvatljiva pravila uljudne komunikacije u različitim životnim situacijama  **OŠ HJ A. 4. 2. Učenik sluša različite tekstove, izdvaja važne podatke i prepričava sadržaj poslušanoga teksta.**  – izdvaja važne podatke iz poslušanoga teksta prema uputi  – objašnjava nepoznate riječi služeći se dječjim rječnicima  **OŠ HJ A. 4. 3. Učenik čita tekst i prepričava sadržaj teksta služeći se bilješkama.**  – objašnjava nepoznate riječi: na temelju vođenoga razgovora, zaključivanja na temelju konteksta, s pomoću rječnika nakon čitanja teksta  **OŠ HJ B. 4. 1. Učenik izražava doživljaj književnoga teksta u skladu s vlastitim čitateljskim iskustvom.**  – povezuje doživljaj i razumijevanje književnoga teksta s vlastitim misaonim i emotivnim reakcijama na tekst  – povezuje sadržaj, temu i motive teksta s vlastitim iskustvom  – pokazuje radoznalost, sklonost i znatiželju za komunikaciju s književnim tekstom  – razgovara s drugim učenicima o vlastitome doživljaju teksta  – prepoznaje vrijedne poruke i mudre izreke  – argumentira vlastite doživljaje i zaključuje o uočenim vrijednostima književnoga teksta  **OŠ HJ B. 4. 2. Učenik čita književni tekst i objašnjava obilježja književnoga teksta.**  – objašnjava osnovna obilježja pripovijetke, pjesme, bajke, basne, zagonetke, igrokaza, biografije i dječjega romana, mudre izreke  – prepoznaje obilježja proznih tekstova: događaj, likovi, pripovjedne tehnike  **OŠ HJ B. 4. 4. Učenik se stvaralački izražava potaknut književnim tekstom, iskustvima i doživljajima.**  – koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje  – stvara različite individualne uratke: pripovijeda sadržaj književnoga teksta iz perspektive drugoga lika, vremena ili mjesta  - izražajno čita književne tekstove, recitira/krasnoslovi, piše dnevnik, snima audioprilog, stvara fotopriču ili fotostrip | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. PREPOZNAJ PO DETALJIMA**  **Ishod aktivnosti**: razgovara i govori prema zadanoj ili slobodnoj temi; sadržajem i strukturom govorenja cjelovito obuhvaća temu; stvaralačkim postupcima oblikuje govorene tekstove; primjenjuje nove riječi u komunikacijskoj situaciji; poštuje društveno prihvatljiva pravila uljudne komunikacije u različitim životnim situacijama.  **Opis aktivnosti:**  Učenici šeću slobodno učionicom. Učiteljica/učitelj ih upućuje da dobro promatraju svoje prijatelje pokraj kojih prolaze i pažljivo uoče neki detalj koji misle da drugi neće primijetiti. Kada su sigurni da su uočili neki poseban detalj, zapisuju ga na papirić koji tada lijepe na ploču. Učenici prilaze ploči, čitaju zapisane riječi i ukoliko su prepoznali o kojemu se učeniku radi, lijepe papirić na njega. Učiteljica/učitelj potiče komunikacijsku situaciju: Kako ste neke detalje uspjeli odmah uočiti? Zašto za neke detalje niste uspjeli pronaći vlasnika? Što činiš kada želiš da te netko primijeti? | | | | [**Zvučna čitanka**](https://hr.izzi.digital/DOS/46428/92646.html#block-2561884) | **GOO** A. 2. 1. Ponaša se u skladu s ljudskim pravima u svakodnevnom životu.  **OSR** A. 2. 1. Razvija sliku o sebi;  A. 2. 2. Upravlja emocijama i ponašanjem; B. 2. 1. Opisuje i uvažava potrebe i osjećaje drugih; B. 2. 2. Razvija komunikacijske kompetencije;  B. 2. 4. Suradnički uči i radi u timu.  **ODR** C. 2. 1. Solidaran je i empatičan u odnosu prema ljudima i drugim živim bićima.  **UKU** A. 2. 3 Kreativno mišljenje: Učenik se koristi kreativnošću za oblikovanje svojih ideja i pristupa rješavanju problema. |
| **2. ČITAMO PRIČU**  **Ishod aktivnosti**: izdvaja važne podatke iz poslušanoga teksta prema uputi; objašnjava nepoznate riječi: na temelju vođenoga razgovora, zaključivanja na temelju konteksta, s pomoću rječnika nakon čitanja teksta; povezuje doživljaj i razumijevanje književnoga teksta s vlastitim misaonim i emotivnim reakcijama na tekst; povezuje sadržaj, temu i motive teksta s vlastitim iskustvom; pokazuje radoznalost, sklonost i znatiželju za komunikaciju s književnim tekstom.  **Opis aktivnosti:**  Učiteljica/učitelj daje uputu prije čitanja priče: Poslušaj pažljivo priču i reci jesu li djevojčice željele biti primijećene ili ne.  Učiteljica/učitelj čita priču.  Nakon slušanja priče učenici odgovaraju na postavljeno pitanje i iznose svoj doživljaj priče. (Djevojčice su željele da ih dječaci primijete, ali nisu znake kako privući njihovu pažnju.) Učenici pronalaze nepoznate riječi i ili pronalaze značenje u rubrici *abc* ili objašnjavaju nepoznate riječi na temelju konteksta. | | | |
| **3. RAZGOVARAMO O PRIČI**  **Ishod aktivnosti**: izdvaja važne podatke iz poslušanoga teksta prema uputi, zaključivanja na temelju konteksta, s pomoću rječnika nakon čitanja teksta; povezuje doživljaj i razumijevanje književnoga teksta s vlastitim misaonim i emotivnim reakcijama na tekst; povezuje sadržaj, temu i motive teksta s vlastitim iskustvom; pokazuje radoznalost, sklonost i znatiželju za komunikaciju s književnim tekstom; razgovara s drugim učenicima o vlastitome doživljaju teksta; prepoznaje vrijedne poruke i mudre izreke; argumentira vlastite doživljaje i zaključuje o uočenim vrijednostima književnoga teksta.  **Opis aktivnosti:**  Učiteljica/učitelj upućuje učenike da otvore udžbenik na 82. stranici. Učenici čitaju priču tako da svaki učenik pročita nekoliko rečenica, a nakon toga učiteljica/učitelj potiče analizu priče: Što su djevojčice radile kad bi im netko na igralištu bio zanimljiv? Što misliš zašto su to činile? Tko je sve činio Krešinu ekipu? Objasni što znači *ekipa*. Kako su djevojčice prošle pokrej igrališta? Gdje su djevojčice započele razgovor? Pročitaj rečenicu u kojoj saznaješ što rade dječaci na igralištu. Što je zanimalo Maju? Je li Maja htjela pitati dječake za Zlaticu? Zašto ne? Što je napravila Maja kada je upitala ima li čiste zube? Koju je vrstu sladoleda pojela? Pročitaj rečenicu u kojoj saznajemo kako su djevojčice na kraju reagirale.  Učiteljica/učitelj potiče komunikacijsku situaciju u kojoj učenici povezuju svoja iskustva s pročitanim tekstom: Promatraš li ti nekoga posebnoga na školskome igralištu, parku ili ispred zgrade/kuće? Na koji način pokušavaš privući pažnju te osobe? Čime ljudi sve mogu privući nečiju pozornost ili znatiželjne poglede? Možeš li samo promatrajući zaključiti o nečijim osobinama? Kako? Voliš li biti u centru pozornosti ili si često negdje sa strane? Objasni. Dogodi li ti se da ponekad prođeš i ne zamijetiš nekoga u blizini? Zašto ti se tako nešto događa? Možeš li to nekako promijeniti?  Učenici zaključuju da je bitno pozdravljati poznate ljude. Učenici pišu svoja razmišljanja o tome je li bitnije privlačiti pozornost ili biti skroman i povučen. | | | |
| **4. SNALAZIM SE PRIČI**  **Ishodi aktivnosti**: povezuje sadržaj, temu i motive teksta s vlastitim iskustvom; objašnjava osnovna obilježja pripovijetke, pjesme, bajke, basne, zagonetke, igrokaza, biografije i dječjega romana, mudre izreke; prepoznaje obilježja proznih tekstova: događaj, likovi, pripovjedne tehnike.  **Opis aktivnosti:**  Učiteljica/učitelj potiče učenike da prepoznaju temu u priči: O čemu priča govori? Gdje se odvija radnja ove priče? Tko se sve spominje u priči? Tko su glavni likovi u priči? Koji su sporedni likovi u priči? Što ste iz priče naučili? Koja su osnovna tri dijela priče? Što se događa u uvodu, a što u glavnome dijelu i na kraju, kako priča završava? Učiteljica/učitelj pitanjima navodi učenike na redanje događaja kronološkim slijedom. Učiteljica/učitelj navodi učenike na zaključak da je priča ispripovijedana redom kako su se događaji dogodili.  Učiteljica/učitelj piše, naslov priče, ime pisca, temu priče, likove, poruku djela te redoslijed događaja, na ploču, a učenici prepisuju u bilježnice. | | | |
| **5. ZAŠTO NE I OVAKO?**  **Ishodi aktivnosti:** sadržajem i strukturom govorenja cjelovito obuhvaća temu; organizira govor prema jednostavnoj strukturi: uvod, središnji dio, završetak; stvaralačkim postupcima oblikuje govorene tekstove; koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje; stvara različite individualne uratke: pripovijeda sadržaj književnoga teksta iz perspektive drugoga lika, vremena ili mjesta; izražajno čita književne tekstove, recitira/krasnoslovi, piše dnevnik, snima audioprilog, stvara fotopriču ili fotostrip.  **Opis aktivnosti:**  Učiteljica/učitelj dijeli učenike u nekoliko skupina. Pita učenike što znači da je ovo ulomak. Učenici pojašnjavaju značenje pojma ulomak. Zadatak je svake skupine pripremiti dramatizaciju priče prema redoslijedu događaja. Učenici nakon kraćeg uvježbavanja osmišljavaju kako razriješiti njihovu situaciju s igrališta zanimljivim nastavkom priče i završetkom. Na kraju trebaju uvježbati i dramatizaciju drugačijeg, originalnog i kreativnog završetka. Nakon nekoliko minuta uvježbavanja, svaka skupina predstavlja svoje rješenje. Učenici snažnijim ili slabijim pljeskom ocjenjuju uspješnost uratka. | | | |
| **6. SHERLOCK**  **Ishodi aktivnosti:** razgovara i govori prema zadanoj ili slobodnoj temi; sadržajem i strukturom govorenja cjelovito obuhvaća temu;koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje.  **Opis aktivnosti:**  Učenici se nalaze u skupinama iz prethodnoga zadatka. Učiteljica/učitelj potiče učenike da pročitaju *Oko teksta tekst* i saznaju pojedinosti o detektivu Sherlocku Holmesu. Učenici ispisuju važne podatke iz teksta i izrađuju plakat o najpoznatijem detektivu. Unutar skupine razgovaraju o detektivima - čime se bave, kako bi mogli izgledati, što bi istraživali.  Rad s udžbenikom:  Učiteljica/učitelj može učenicima pojasniti zadatke, a tada samostalno rješavaju posljednja dva zadatka u udžbeniku:  - opisuju jedan svoj doživljaj kada su promatrali ljude i njihova neobična ili neočekivana ponašanja i pišu što im je posebno privuklo pozornost  - zaključuju koje vještine moraju imati detektivi, što im je važno za njihov posao, kako izgledaju, kako mogu kvalitetno pratiti i promatrati određene osobe i kako im uspijeva promatrati, a ne biti primijećen. | | | |
| **PRIJEDLOG ZAPISA NA PLOČI**  **O OGRADAMA I KRLETKAMA**  (ulomak)  **IRENA PLEJIĆ PREMEC**  Tema priče: djevojčice žele privući pozornost dječaka  Mjesto radnje: igralište  Glavni likovi: djevojčice  Sporedni likovi: dječaci  Redoslijed događaja:  1. UVOD: djevojčice prolaze kraj igrališta  2. GLAVNI DIO: dječaci i djevojčice se ne primjećuju  3. ZAVRŠETAK: nedostaje ideja kako dalje | | | |