**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 4. | REDNI BROJ SATA: 112. | | |
| PREDMETNO PODRUČJE: | HRVATSKI JEZIK | | | | |
| DOMENA: | KNJIŽEVNOST I STVARALAŠTVO | | | | |
| NASTAVNI SADRŽAJ: | **Dvojica nevidljivih na vreći graha – uvodni sat u lektiru Č*okoladne godine*** | | | | |
| ISHODI: | **OŠ HJ A. 4. 1. Učenik razgovara i govori u skladu s komunikacijskom situacijom.**  – razgovara i govori prema zadanoj ili slobodnoj temi  – sadržajem i strukturom govorenja cjelovito obuhvaća temu  – primjenjuje nove riječi u komunikacijskoj situaciji  – poštuje društveno prihvatljiva pravila uljudne komunikacije u različitim životnim situacijama  **OŠ HJ A. 4. 3. Učenik čita tekst i prepričava sadržaj teksta služeći se bilješkama.**  – izdvaja važne podatke iz teksta i piše bilješke s obzirom na sadržaj i strukturu  – prepričava tekst na temelju bilježaka  – objašnjava nepoznate riječi: na temelju vođenoga razgovora, zaključivanja na temelju konteksta, s pomoću rječnika nakon čitanja teksta  **OŠ HJ B. 4. 1. Učenik izražava doživljaj književnoga teksta u skladu s vlastitim čitateljskim iskustvom.**  – povezuje doživljaj i razumijevanje književnoga teksta s vlastitim misaonim i emotivnim reakcijama na tekst  – povezuje sadržaj, temu i motive teksta s vlastitim iskustvom  – pokazuje radoznalost, sklonost i znatiželju za komunikaciju s književnim tekstom  – razgovara s drugim učenicima o vlastitome doživljaju teksta  **OŠ HJ B. 4. 2. Učenik čita književni tekst i objašnjava obilježja književnoga teksta.**  – objašnjava osnovna obilježja pripovijetke, pjesme, bajke, basne, zagonetke, igrokaza, biografije i dječjega romana, mudre izreke  – prepoznaje obilježja proznih tekstova: događaj, likovi, pripovjedne tehnike  – prepoznaje obilježja dramskih tekstova: lica, dijalog, monolog  **OŠ HJ B. 4. 4. Učenik se stvaralački izražava potaknut književnim tekstom, iskustvima i doživljajima.**  – koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. PITALICE**  **Ishod aktivnosti:** razgovara i govori prema zadanoj ili slobodnoj temi; sadržajem i strukturom govorenja cjelovito obuhvaća temu; primjenjuje nove riječi u komunikacijskoj situaciji; poštuje društveno prihvatljiva pravila uljudne komunikacije u različitim životnim situacijama.  **Opis aktivnosti:**  Učiteljica/učitelj dijeli učenike u četiri skupine. Svaka skupina dobiva omotnicu u kojoj se nalazi pitalica o čokoladi: 1. Crna je, a nije ugljen. Slatko je, a nije šećer. Topi se, a nije snijeg. Što je ovo? 2. Što se u ustima tako slatko topi, a raspoloženje povećava? 3. Vrlo ukusno, vrlo slatko. Možete je jesti potajno. O čemu se radi? 4. Sa ili bez punjenja, ukusna i omotana, djeca je jako vole. Što je to? Učenici trebaju na papir iz omotnice napisati odgovor ČOKOLADA. Kada riješe zagonetke, učenici čitaju rješenja. Učiteljica/učitelj upućuje učenike da zapišu na papir što više riječi koje ih asociraju na čokoladu. Od napisanih riječi sastavljaju rečenice o čokoladi.  Učiteljica/učitelj potiče komunikacijsku situaciju: Volite li vi čokoladu? Kada je najčešće jedeš? Je li čokolada u manjim količinama zdrava? Što još znate o čokoladi? Jedete li ponekad čokoladu u školi? Kada? Uhvatiš li se nekad da razmišljaš o hrani prije velikoga ili maloga odmora? Objasni.  **2. SLUŠAM PRIČU**  **Ishod aktivnosti:** izdvaja važne podatke iz teksta i piše bilješke s obzirom na sadržaj i strukturu; prepričava tekst na temelju bilježaka.  **Opis aktivnosti:**  Učiteljica/učitelj najavljuje priču, ulomak iz romana Mladena Kopjara *Dvojica nevidljivih na vreći graha*. Prije čitanja priče učiteljica/učitelj postavlja pitanje: Kako su dječaci završili zaključani u dućanu? Učenici pažljivo slušaju kako bi nakon čitanja mogli odgovoriti.  **3. RAZUMIJEM ŠTO SLUŠAM**  **Ishod aktivnosti:** objašnjava nepoznate riječi: na temelju vođenoga razgovora, zaključivanja na temelju konteksta, s pomoću rječnika nakon čitanja teksta; povezuje doživljaj i razumijevanje književnoga teksta s vlastitim misaonim i emotivnim reakcijama na tekst; povezuje sadržaj, temu i motive teksta s vlastitim iskustvom; pokazuje radoznalost, sklonost i znatiželju za komunikaciju s književnim tekstom; razgovara s drugim učenicima o vlastitome doživljaju teksta.  **Opis aktivnosti:**  Učenici iznose svoje osjećaje nakon slušanja teksta. Odgovaraju na pitanje postavljeno prije čitanja. (Prodavač Marijan ih je zaboravio dok je pojurio za lopovom i nesvjesno ih zaključao.)  Otvaraju udžbenik na 66. stranici i još jednom čitaju priču. Izdvajaju nepoznate riječi i pokušavaju ih objasniti na temelju konteksta ili traže odgovor u rubrici *abc.* Ukoliko nitko ne zna objasniti značenje riječi, učinit će to učiteljica/učitelj.  Učiteljica/učitelj pitanjima uvodi učenike u sadržajnu analizu: Jesu li Tihomir i Marko svaki odmor išli u trgovinu? Kome se jela čokolada? Koliko im je vremena trebalo do trgovine? Prije kojega su sata Tihomir i Marko odlučili otići do trgovine? Kako je Marko nazivao vrijeme? Objasni. Što su dječaci čuli, a što su vidjeli kad su ušli u dućan? Opiši izgled mladića koji je bježao? Tko je trčao za njim? Kako se zove prodavač u dućanu? Pronađi i pročitaj rečenicu iz koje saznajemo što je učinio prodavač kada je ugledao mladića koji bježi. Na čemu su sjedili Tihomir i Marko u dućanu? Kakvi svi žele biti, a Tihomiru i Marku se to ostvarilo? Jesu li bili zadovoljni zbog toga? Što ih je brinulo? Kroz što su dječaci htjeli proći, ali nisu mogli? Kako se preziva nastavnica iz matematike? Objasni, što znači da će profesorica dobiti osip kada vidi da ih nema. Tko se pojavio i pokušao ući u dućan? Što ga je iznenadilo? Kako se osjećao susjed kada je shvatio da su dječaci zaključani u dućanu? Kako je Tihomir objasnio, zašto je susjed paničar? Objasni kako se ponaša paničar. Jesi li ti paničar? Ako jesi, kada najčešće paničariš i zašto? Kako bi trebalo reagirati kada se nađeš u nekoj situaciji za koju ne znaš kako riješiti? Što je bolje učiniti, a ne paničariti?  Zašto se ovaj ulomak zove *Dvojica nevidljivih na vreći graha*? Osjećaš li se ponekad nevidljivo? Objasni. Kako bi ti postupila/postupio na Markovu i Tihomirovu mjestu? Kako provodiš veliki odmor? Što najčešće jedeš za užinu u školi? Što misliš, hraniš li se zdravo?  Učiteljica/učitelj može na ploču zapisati naslov, ime pisca i nekoliko rečenica o tekstu. Učenici pišu u svoje bilježnice.  **4. MOGU I OVO**  **Ishod aktivnosti:** objašnjava osnovna obilježja pripovijetke, pjesme, bajke, basne, zagonetke, igrokaza, biografije i dječjega romana, mudre izreke; prepoznaje obilježja proznih tekstova: događaj, likovi, pripovjedne tehnike; prepoznaje obilježja dramskih tekstova: lica, dijalog, monolog; izdvaja važne podatke iz teksta i piše bilješke s obzirom na sadržaj i strukturu.  **Opis aktivnosti:**  Rad s udžbenikom: Učenici samostalno rješavaju zadatke, a nakon svakoga riješenoga zadatka provodi se analiza napisanoga. Učiteljica/učitelj može pojasniti svaki zadatak prije rješavanja, a učenici samostalno pišu:   * najbolje savjete što učiniti i kako se ponašati ako te netko negdje slučajno zaključa * prepisuju najzanimljiviji dio dijaloga u ovome ulomku * objašnjavaju mogu li se ovakvi događaji dogoditi u stvarnosti * precrtavaju riječi koje nisu dio sadržaja iz ulomka * pišu kako je završila priča.   **5. ZAMIŠLJAM I MAŠTAM**  **Ishod aktivnosti**: aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje.  **Opis aktivnosti:**  Učiteljica/učitelj dijeli učenike u parove. Svaki par treba osmisliti kratku dramatizaciju. Prijatelji su se našli sami u nekoj trgovini. Trebaju osmisliti kako bi se tamo našli, što bi radili, o čemu bi razgovarali. Bi li bili preplašeni i paničarili ili bi bili smireni i bezbrižni? Parovi osmišljavaju kratke priče, a nekoliko parova glumi zamišljene događaje.  Učiteljica/učitelj potiče učenike da zamisle da im je prijatelj iz para negdje otišao/otišla te da zamisle da su se našli sami u velikoj trgovini ili trgovačkome centru. Što bi mogli vidjeti? Što čuti? Što osjećati? Zadatak je svakoga učenika osmisliti i samostalno napisati svoju priču u udžbeniku na 68. stranici. Također trebaju samostalno osmisliti naslov svoje priče . Prije pisanja priče učenici ponavljaju da svaka priča ima tri dijela: uvod, glavni dio i završetak.  Kada je većina učenika gotova, dio učenika čita svoje priče sjedeći na autorskome stolcu.  **PRIJEDLOG ZAPISA NA PLOČI:**  **Dvojica nevidljivih na vreći graha**  **Mladen Kopjar**  - ulomak iz dječjeg romana *Čokoladne godine*  **LIKOVI**: Tihomir, Marko, prodavač Marijan i susjed Jura  **VRIJEME RADNJE:** pod velikim školskim odmorom  **MJESTO RADNJE:** trgovina u blizini škole  Dječaci su nevidljivi, ali ne mogu prolaziti kroz zidove i staklo.  Kada se nađeš u nekoj bezizlaznoj situaciji ne paničari! Umiri se i dobro razmisli što trebaš raditi.  Ja ponekad paničarim…, ali tada….(individualni odgovori) | | | | [**Zvučna čitanka**](https://hr.izzi.digital/DOS/46428/92646.html#block-2561740) | **UKU** A. 2. 3. Kreativno mišljenje: Učenik se koristi kreativnošću za oblikovanje svojih ideja i pristupa rješavanju problema; A. 2. 4. Kritičko mišljenje: Učenik razlikuje činjenice od mišljenja i sposoban je usporediti različite ideje.  **OSR** A. 2. 1. Razvija sliku o sebi;  A. 2. 2. Upravlja emocijama i ponašanjem; C. 2. 1. Razlikuje sigurne od nesigurnih situacija u zajednici i opisuje kako postupiti u rizičnim situacijama  **ZDR** A. 2. 2. A. Razlikuje pravilnu od nepravilne prehrane i razumije važnost pravilne prehrane za zdravlje. |