**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 4. | REDNI BROJ SATA: 106. | | |
| PREDMETNO PODRUČJE: | HRVATSKI JEZIK | | | | |
| DOMENA: | KNJIŽEVNOST I STVARALAŠTVO | | | | |
| NASTAVNI SADRŽAJ: | **Legenda – Ah, te crne kraljice** | | | | |
| ISHODI: | **OŠ HJ A. 4. 1. Učenik razgovara i govori u skladu s komunikacijskom situacijom.**  **–** razgovara i govori prema zadanoj ili slobodnoj temi  – sadržajem i strukturom govorenja cjelovito obuhvaća temu  – poštuje društveno prihvatljiva pravila uljudne komunikacije u različitim životnim situacijama  **OŠ HJ A. 4. 3. Učenik čita tekst i prepričava sadržaj teksta služeći se bilješkama.**  – izdvaja važne podatke iz teksta i piše bilješke s obzirom na sadržaj i strukturu  – prepričava tekst na temelju bilježaka  – objašnjava nepoznate riječi: na temelju vođenoga razgovora, zaključivanja na temelju konteksta, s pomoću rječnika nakon čitanja teksta  **OŠ HJ B. 4. 1. Učenik izražava doživljaj književnoga teksta u skladu s vlastitim čitateljskim iskustvom.**  – povezuje doživljaj i razumijevanje književnoga teksta s vlastitim misaonim i emotivnim reakcijama na tekst  – povezuje sadržaj, temu i motive teksta s vlastitim iskustvom  – pokazuje radoznalost, sklonost i znatiželju za komunikaciju s književnim tekstom  – razgovara s drugim učenicima o vlastitome doživljaju teksta  **OŠ HJ B. 4. 2. Učenik čita književni tekst i objašnjava obilježja književnoga teksta.**  **-**objašnjava osnovna obilježja pripovijetke, pjesme, bajke, basne, zagonetke, igrokaza, biografije i dječjega romana, mudre izreke  – prepoznaje obilježja proznih tekstova: događaj, likovi, pripovjedne tehnike  **OŠ HJ B. 4. 4. Učenik se stvaralački izražava potaknut književnim tekstom, iskustvima i doživljajima.**  – koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje  – stvara različite individualne uratke: pripovijeda sadržaj književnoga teksta iz perspektive drugoga lika, vremena ili mjesta, izražajno čita književne tekstove, recitira/krasnoslovi, piše dnevnik, snima audioprilog, stvara fotopriču ili fotostrip | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. ALIAS**  **Ishod aktivnosti**: razgovara i govori prema zadanoj ili slobodnoj temi; sadržajem i strukturom govorenja cjelovito obuhvaća temu; poštuje društveno prihvatljiva pravila uljudne komunikacije u različitim životnim situacijama.  **Opis aktivnosti:**  Učiteljica/učitelj priprema kartice sa zadanim pojmovima. Učenicima objašnjava pravila igre Alias. Učenik izvlači karticu sa zadanim pojmom i objašnjava taj pojam s kartice drugim riječima. Pri objašnjavanju ne smije koristiti korijen riječi koju objašnjava niti spominjati riječi kojima bi naveo druge da pogode traženi pojam odmah. Na primjer, pojam je pećnica – učenik ne smije reći da je to predmet gdje pečemo. Prihvatljivo je objašnjenje, recimo, da koristimo taj uređaj koji radi na struju za pripremanje hrane i sl.  Primjer pojmova na karticama: KRALJICA, PRIČA, PROŠLOST, JUNACI, MAŠTA.  Nakon što učenici pogode sve pojmove učiteljica/učitelj navode učenike na razmišljanje u kakvoj bi vezi mogli biti svi ti pojmovi. Učenici olujom ideja iznose svoje ideje. Učiteljica/učitelj navodi učenike na zaključak da sve te pojmove povezuje legenda.  Komunikacijska situacija: Što su legende? Znate li koju legendu o svojem gradu? Učiteljica/učitelj potiče učenike da otvore udžbenik na 56. stranici i da se prisjete što sve znaju o legendama. | | | |  | **PID OŠ** B. 4. 3. Učenik se snalazi u promjenama i odnosima u vremenu te pripovijeda povijesnu priču o prošlim događajima i o značajnim osobama iz zavičaja i/ili Republike Hrvatske.  **OSR** A. 2. 2. Upravlja emocijama i ponašanjem; A. 2. 3. Razvija osobne potencijale; B. 2. 2. Razvija komunikacijske kompetencije.  **GOO** A. 2. 1. Ponaša se u skladu s ljudskim pravima u svakodnevnom životu.  **UKU** A. 2. 1. Upravljanje informacijama: Uz podršku učitelja ili samostalno traži nove informacije iz različitih izvora i uspješno ih primjenjuje pri rješavanju problema; A. 2. 3 Kreativno mišljenje: Učenik se koristi kreativnošću za oblikovanje svojih ideja i pristupa rješavanju problema; A. 2. 4. Kritičko mišljenje: Učenik razlikuje činjenice od mišljenja i sposoban je usporediti različite ideje.  **IKT** A. 2. 1. Učenik prema savjetu odabire odgovarajuću digitalnu tehnologiju za obavljanje zadatka; C. 2. 2. Učenik uz učiteljevu pomoć ili samostalno djelotvorno provodi jednostavno pretraživanje informacija u digitalnome okružju. |
| **2. ČITAMO PRIČU**  **Ishod aktivnosti**: izdvaja važne podatke iz teksta i piše bilješke s obzirom na sadržaj i strukturu; povezuje doživljaj i razumijevanje književnoga teksta s vlastitim misaonim i emotivnim reakcijama na tekst; povezuje sadržaj, temu i motive teksta s vlastitim iskustvom; pokazuje radoznalost, sklonost i znatiželju za komunikaciju s književnim tekstom.  **Opis aktivnosti:**  Učiteljica/učitelj postavlja pitanje prije čitanja ulomka iz priče Diane Zalar *Ah, te crne kraljice.* Pažljivo poslušaj ulomak i iz ulomka zaključi o koliko se crnih kraljica govori u priči.  Učiteljica/učitelj upućuje učenike da otvore udžbenik na 56. stranici. Učenici čitaju priču na glas tako da svaki učenik pročita po jednu rečenicu.  Nakon slušanja priče učenici odgovaraju na postavljeno pitanje i iznose svoj doživljaj priče. | | | | [**Zvučna čitanka**](https://hr.izzi.digital/DOS/46428/92646.html#block-2561708) |
| **3. RAZGOVARAMO O PRIČI**  **Ishod aktivnosti**: objašnjava nepoznate riječi: na temelju vođenoga razgovora, zaključivanja na temelju konteksta, s pomoću rječnika nakon čitanja teksta; oblikuje bilješke na temelju izdvojenih podataka; prepričava poslušani tekst na temelju bilježaka; povezuje doživljaj i razumijevanje književnoga teksta s vlastitim misaonim i emotivnim reakcijama na tekst; razgovara s drugim učenicima o vlastitome doživljaju teksta; objašnjava osnovna obilježja pripovijetke, pjesme, bajke, basne, zagonetke, igrokaza, biografije i dječjega romana, mudre izreke; prepoznaje obilježja proznih tekstova: događaj, likovi, pripovjedne tehnike.  **Opis aktivnosti**:  Nakon iznošenja doživljaja priče, učenici još jednom čitaju ulomak. Učenici navode nepoznate riječi iz teksta te ili u rubrici *abc* otkrivaju njihovo značenje ili ih pojašnjavaju na temelju konteksta priče. Učiteljica/učitelj pitanjima uvodi učenike u sadržajnu analizu: Kojoj vrsti pripada ovaj tekst? Navedi osnovne razlike između legende i pripovijetke. Gdje je živjela prva Crna kraljica? Kako se zvala, a koji je nadimak imala? Objasni čime je zaslužila svoj nadimak. Kako je bila odjevena? Tko ju je jedini posjećivao? Tko nam je napisao priče o njoj? Odakle dolazi druga Crna kraljica? Što o njoj kaže spisateljica? Što joj nitko nije vidio? Pročitaj opise Crne kraljice. Što sve može raditi, ako to poželi? Što šapuće prolaznicima kraj puta? Kakve su joj zasluge pripisane? Što ljudi moraju izbjegavati kako bi osjetili njezinu zaštitu? Objasni zašto. Nabroji sve fantastične elemente koji se javljaju u legendi o plitvičkoj kraljici. Nakon što ste upoznali obje legende, objasnite kakav dojam ste stekli o crnim kraljicama.  Učiteljica/učitelj piše podatke o legendama na ploču, a učenici prepisuju u bilježnice. | | | |  |
| **4. O CRNOJ KRALJICI**  **Ishodi aktivnosti**: razgovara i govori prema zadanoj ili slobodnoj temi; sadržajem i strukturom govorenja cjelovito obuhvaća temu; poštuje društveno prihvatljiva pravila uljudne komunikacije u različitim životnim situacijama; izdvaja važne podatke iz teksta i piše bilješke s obzirom na sadržaj i strukturu; prepričava tekst na temelju bilježaka; koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje; stvara različite individualne uratke: pripovijeda sadržaj književnoga teksta iz perspektive drugoga lika, vremena ili mjesta; izražajno čita književne tekstove, recitira/krasnoslovi, piše dnevnik, snima audioprilog, stvara fotopriču ili fotostrip.  **Opis aktivnosti:**  Učiteljica/učitelj dijeli učenike u parove. Parove dijeli u dvije skupine. Parovi iz jedne skupine trebaju zamisliti razgovor s Crnom kraljicom Barbarom Celjskom, a parovi iz druge skupine s Crnom kraljicom s Plitvičkih jezera. Jedan učenik iz para treba osmisliti i napisati pitanja koja bi postavio kraljici, a drugi učenik iz para zamišlja da je kraljica i zapisuje odgovore. Kada svi zapišu svoja pitanja i odgovore, u skupini, na veći papir, pišu najzanimljivija pitanja i odgovore u obliku intervjua. Svaka skupina odabire predstavnike koji će čitati intervjue ostatku razreda.  Rad s udžbenikom: Učiteljica/učitelj upućuje učenike da samostalno riješe zadatke u udžbeniku:   * pišu koja legenda o Crnim kraljicama sadrži više fantastičnih elemenata * objasni po čemu znate koja se Crna kraljica prva pojavila.   Kada većina učenika dovrši zadatke, čitaju i uspoređuju svoje odgovore. | | | |  |  |
| **5. ISTRAŽUJEM, SAZNAJEM**  **Ishodi aktivnosti:** izdvaja važne podatke iz teksta i piše bilješke s obzirom na sadržaj i strukturu; prepričava tekst na temelju bilježaka; stvara različite individualne uratke: pripovijeda sadržaj književnoga teksta iz perspektive drugoga lika, vremena ili mjesta; izražajno čita književne tekstove, recitira/krasnoslovi, piše dnevnik, snima audioprilog, stvara fotopriču ili fotostrip.  **Opis aktivnosti:**  Učiteljica/učitelj dijeli učenike u tri skupine. Svaka skupina dobiva zadatak da odabere temu te na internetu ili u knjižnici istraži legende o nastanku plitvičkih slapova, pojedinosti o životu medvedgradske Crne kraljice i zanimljivu legendu svojega kraja. Zadatak svake skupine je, nakon istraživanja, napisati temu legende koju su sami istražili, ispisati za što su sigurni da se zaista dogodilo, a što je plod mašte, ukratko prepričati sadržaj legende, a mogu je i ilustrirati. Skupine po želji mogu predstaviti svoje legende čitanjem, prepričavanjem ili dramatizacijom istražene legende.  Prijedlog domaće zadaće: Riješiti posljednji zadatak u udžbeniku. Zaokružiti povijesne osobe iz naše prošlosti za koje znate da su postojale te istražiti i zapisati koje su legende vezane uz preostale likove, a jednu predstaviti razredu.  **PRIJEDLOG ZAPISA NA PLOČI**  **AH, TE CRNE KRALJICE (ULOMAK)**  **DIANA ZALAR**  Legende o crnim kraljicama: Barbari Celjskoj i crnoj kraljici s Plitvičkih jezera.  Likovi: Barbara Celjska i Crna kraljica s Plitvičkih jezera (učenici samostalno pišu osobine) | | | |  |  |