**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 4. | REDNI BROJ SATA: 117. | | |
| PREDMETNO PODRUČJE: | HRVATSKI JEZIK | | | | |
| DOMENA: | KNJIŽEVNOST I STVARALAŠTVO | | | | |
| NASTAVNI SADRŽAJ: | **Grom iz vedra neba - pjesma** | | | | |
| ISHODI: | **OŠ HJ A. 4. 1. Učenik razgovara i govori u skladu s komunikacijskom situacijom.**  – razgovara i govori prema zadanoj ili slobodnoj temi  – sadržajem i strukturom govorenja cjelovito obuhvaća temu  – poštuje pravila komunikacije u raspravi: sluša sugovornike, govori kad ima riječ  **OŠ HJ A. 4. 3. Učenik čita tekst i prepričava sadržaj teksta služeći se bilješkama.**  – povezuje grafičku strukturu teksta i sadržaj  – izdvaja važne podatke iz teksta i piše bilješke s obzirom na sadržaj i strukturu  **OŠ HJ B. 4. 2. Učenik čita književni tekst i objašnjava obilježja književnoga teksta.**  – objašnjava osnovna obilježja pripovijetke, pjesme, bajke, basne, zagonetke, igrokaza, biografije i dječjega romana, mudre izreke  – prepoznaje pjesničke slike (slika u pokretu, slika u mirovanju), personifikaciju i onomatopeju u književnome tekstu  – prepoznaje obilježja poetskih tekstova: stih, strofa, ritam, zvučnost, slikovitost, ponavljanje u stihu, pjesničke slike, onomatopeja, personifikacija  **OŠ HJ B. 4. 4. Učenik se stvaralački izražava potaknut književnim tekstom, iskustvima i doživljajima.**  – koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. ALIAS**  **Ishodi aktivnosti**: razgovara i govori prema zadanoj ili slobodnoj temi; sadržajem i strukturom govorenja cjelovito obuhvaća temu; poštuje pravila komunikacije u raspravi: sluša sugovornike, govori kad ima riječ; objašnjava osnovna obilježja pripovijetke, pjesme, bajke, basne, zagonetke, igrokaza, biografije i dječjega romana, mudre izreke.  **Opis aktivnosti:**  Učiteljica/učitelj priprema kartice s pojmovima: vrijeme, grom, nebo, kiša, sunce, vjetar, oblak. Učiteljica/učitelj poziva jednog učenika koji pokušava riječima opisati zadani pojam pomoću njegovih sinonima, drugih riječi i sličnih pojmova. Učenik koji pogodi zadani pojam izvlači sljedeću karticu i objašnjava sljedeću riječ.  Kada su sve riječi pogođene, učiteljica/učitelj potiče komunikacijsku situaciju: Na što vas podsjećaju sve ove riječi? Kakvo je vrijeme kad je sunce na nebu? Što se događa kada se naoblači? Kada grmi? Jeste li čuli kada za izraz *grom iz vedra neba*? Jesi li nedavno doživjela/doživio situaciju koja bi najbolje opisala ovaj izraz?  **2. ČITAM PJESMU**  **Ishodi aktivnosti:** povezuje grafičku strukturu teksta i sadržaj; izdvaja važne podatke iz teksta i piše bilješke s obzirom na sadržaj i strukturu; objašnjava osnovna obilježja pripovijetke, pjesme, bajke, basne, zagonetke, igrokaza, biografije i dječjega romana, mudre izreke.  **Opis aktivnosti:**  Učiteljica/učitelj postavlja pitanje prije čitanja pjesme: Tko se čudi gromu iz vedra neba? Upućuje učenike da pozorno poslušaju pjesmu te će nakon čitanja odgovoriti na pitanje.  Učiteljica/učitelj čita pjesmu. Nakon slušanja pjesme učenici odgovaraju na postavljeno pitanje i iznose svoj doživljaj pjesme. (Gromu iz vedra neba se čude tri cvrčka.)  Učiteljica/učitelj navodi učenike da otvore udžbenik. Učenici još jednom čitaju pjesmu tako da svaki učenik pročita po jedan stih. Učiteljica/učitelj potiče učenike da uoče nepoznate riječi u pjesmi. Učenici nakon čitanja pjesme ističu nepoznate riječi i pokušavaju otkriti njihovo značenje na temelju sadržaja pjesme.  Učiteljica/učitelj potiče učenike na kraću sadržajnu analizu pjesme pitanjima: Pročitaj i objasni prvi stih pjesme. Što rade cvrčci? Gdje se nalaze? Što se širi šumom? Gdje se nalazi vjetar? Kako vjetar puše? Objasni. Što je otkinuo? Čega su se cvrčci uplašili? Kako znaš da su se uplašili, pronađi i pročitaj stih koji ti to kazuje. Što su uzviknuli? Gdje su se sakrili? Objasni izraz drhte kao prut. Čemu su se čudili iz trave? | | | | [**Zvučna čitanka**](https://hr.izzi.digital/DOS/46428/92646.html#block-2561753) | **PID OŠ** C. 4. 3. Učenik objašnjava povezanost prirodnoga i društvenoga okružja s gospodarstvom Republike Hrvatske.  **OSR** B. 2. 2. Razvija komunikacijske kompetencije.  **UKU** A. 2. 2. Primjena strategija učenja i rješavanje problema: Učenik primjenjuje strategije učenja i rješava probleme u svim područjima učenja uz praćenje i podršku učitelja; A. 2. 3. Kreativno mišljenje: Učenik se koristi kreativnošću za oblikovanje svojih ideja i pristupa rješavanju problema; B. 2. 4. Samovrednovanje/samoprocjena: Na poticaj učitelja, ali i samostalno, učenik samovrednuje proces učenja i svoje rezultate te procjenjuje ostvareni napredak. |
| **3. O PJESMI**  **Ishodi aktivnosti:** razgovara i govori prema zadanoj ili slobodnoj temi; sadržajem i strukturom govorenja cjelovito obuhvaća temu; povezuje grafičku strukturu teksta i sadržaj; izdvaja važne podatke iz teksta i piše bilješke s obzirom na sadržaj i strukturu; objašnjava osnovna obilježja pripovijetke, pjesme, bajke, basne, zagonetke, igrokaza, biografije i dječjega romana, mudre izreke; prepoznaje obilježja poetskih tekstova: stih, strofa, ritam, zvučnost, slikovitost, ponavljanje u stihu, pjesničke slike, onomatopeja, personifikacija.  **Opis aktivnosti**:  Učiteljica/učitelj potiče komunikacijsku situaciju u kojoj potiče učenike na promišljanje o pjesmi: Kako ste se osjećali slušajući pjesmu? Koliko strofa ima pjesma? Koliko stihova ima svaka strofa? Koja je tema pjesme? Ima li rime u pjesmi? Pročitaj riječi koje se rimuju. Jesu li stihovi dugi ili kratki? Pročitaj riječi koje se ponavljaju. Prebroji koliko slogova imaju prva dva stiha u svakoj strofi, a koliko druga dva. Čita li se pjesma lako? Što se postiže izmjenom duljine stihova u pjesmi, rimom, riječima koje se ponavljaju? Možemo zaključiti da broj slogova u riječima, dužina stiha, rima, broj strofa i ponavljanje riječi u stihovima utječu na ritam pjesme. Ritam može biti brz, spor, ujednačen, umirujuć ili uznemirujuć. Ritmom se dodatno naglašava osnovni osjećaj ili poruka koju pjesma prenosi na čitatelje. Kakav je ritam ove pjesme?  Učiteljica/učitelj piše na ploču naslov pjesme i podatke o pjesmi te što je ritam u pjesmi, a učenici prepisuju u pisanku. | | | |
| **4. ZNAM I OVO**  **Ishodi aktivnosti:** povezuje grafičku strukturu teksta i sadržaj; izdvaja važne podatke iz teksta i piše bilješke s obzirom na sadržaj i strukturu; prepoznaje pjesničke slike (slika u pokretu, slika u mirovanju), personifikaciju i onomatopeju u književnome tekstu; prepoznaje obilježja poetskih tekstova: stih, strofa, ritam, zvučnost, slikovitost, ponavljanje u stihu, pjesničke slike, onomatopeja, personifikacija.  **Opis aktivnosti:**  Učiteljica/učitelj potiče učenike da ponove sve o stilskim figurama u poetskom izrazu: Što je personifikacija? Što je onomatopeja? Kako postižemo ritam u pjesmi? Što su pjesničke slike? Kako ih možemo doživjeti, kojim osjetilima?  Rad s udžbenikom: Učiteljica/učitelj potiču učenike da otvore udžbenik na 29. stranici. Upućuje ih da samostalno još jednom pročitaju pjesmu, a zatim i sljedećih pet zadataka na 29. stranici. Kad većina učenika dovrši rad, čitaju se rješenja, a učenici palcem gore pokazuju slažu li se s odgovorom. | | | |
| **5. U PROMETU**  **Ishod aktivnosti:** koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje.  **Opis aktivnosti:**  Učiteljica/učitelj priprema fotografiju koja prikazuje užurbani promet u gradu. Učenici promatraju fotografiju i zamišljaju koje zvukove mogu čuti, što se sve događa u prometu, jesu li ljudi smireni, koji zvuk dočarava tramvaje, trube li i slično.    Učiteljica/učitelj upućuje učenike da pokušaju biti što kreativniji, da osmisle i zapišu u udžbenik onomatopeju, personifikaciju i osmisle pjesničke slike (vidne, slušne, u pokretu, u mirovanju) kojima će dočarati gužvu na cesti. Nakon toga potiče učenike da sastave i ilustriraju strofu ili cijelu pjesmu o prometu u gradu, a naslov trebaju smisliti sami.  Kada su gotovi čitaju svoje uratke, a ostali učenici analiziraju jesu li ispunili zadatak u potpunosti.  Na kraju mogu izraditi razrednu zbirku pjesama. | | | |
| **PRIJEDLOG PLANA PLOČE:**  GROM IZ VEDRA NEBA  RATKO ZVRKO  Tema pjesme: cvrčci se boje groma  Pjesma ima pet strofa.  Svaka strofa ima po četiri stiha, a rimuju se prvi i drugi i treći i četvrti stih.  Rima: roni – zvoni, tri – zri, širi -piri, pir – žir…  Ritam može biti brz, spor, ujednačen, umirujuć ili uznemirujuć.  Na ritam pjesme utječe broj slogova u riječima, dužina stiha, rima, broj strofa i ponavljanje. | | | |