**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 4. | REDNI BROJ SATA: | | |
| PREDMETNO PODRUČJE: | HRVATSKI JEZIK | | | | |
| DOMENA: | KULTURA I MEDIJI | | | | |
| NASTAVNI SADRŽAJ: | **Dokumentarni film** | | | | |
| ISHODI: | **OŠ HJ C. 4. 2. Učenik razlikuje elektroničke medije primjerene dobi i interesima učenika.**  – razlikuje televiziju, radio, internet  – gleda emisije za djecu i razgovara o njima  – objašnjava razliku između novinskih priloga na televiziji i radiju (primjerice, intervju)  – gleda animirane, dokumentarne i igrane filmove i filmove dječjega filmskog stvaralaštva tematski i sadržajno primjerene recepcijskim i spoznajnim mogućnostima  **OŠ HJ A. 4. 1. Učenik razgovara i govori u skladu s komunikacijskom situacijom.**  – razgovara i govori prema zadanoj ili slobodnoj temi  – sadržajem i strukturom govorenja cjelovito obuhvaća temu  – prepoznaje važnost neverbalne komunikacije  – primjenjuje nove riječi u komunikacijskoj situaciji  – poštuje društveno prihvatljiva pravila uljudne komunikacije u različitim životnim situacijama  **OŠ HJ C. 4. 1. Učenik izdvaja važne podatke koristeći se različitim izvorima primjerenima dobi.**  – prepoznaje moguće izvore podataka i informacija: stručnjaci ili drugi pojedinci, školske ili narodne/gradske knjižnice, internet  – dolazi do podataka kombinirajući različite izvore  – upotrebljava podatke u različite svrhe: proširuje sadržaje učenja, priprema se za pisanje i govorenje  **OŠ HJ B. 4. 4. Učenik se stvaralački izražava potaknut književnim tekstom, iskustvima i doživljajima.**  – koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. FILM JE…**  **Ishod aktivnosti**: razgovara i govori prema zadanoj ili slobodnoj temi; sadržajem i strukturom govorenja cjelovito obuhvaća temu; prepoznaje važnost neverbalne komunikacije; primjenjuje nove riječi u komunikacijskoj situaciji; poštuje društveno prihvatljiva pravila uljudne komunikacije u različitim životnim situacijama.  **Opis aktivnosti:**  Oluja ideja – učiteljica/učitelj upućuje učenike da napišu sve riječi koje im padnu na pamet kad čuju riječ *film*.  Kad učenici završe (mogu pisati riječi u ograničenom vremenu), čitaju riječi koje su napisali te objašnjavaju zašto su ih povezali uz film. Nakon toga slijedi komunikacijska situacija: Tko voli gledati filmove? Kakve filmove najradije gledate? Koji smo igrane filmove zajedno gledali ove godine? Koji vam je animirani film najbolji? Koja je razlika između animiranoga i igranoga filma? Kakvi filmovi još postoje? (dokumentarni) Po čemu se razlikuju igrani i dokumentarni film? Koje dokumentarne filmove najviše volite gledati?  **2. GLEDAMO FILM**  **Ishod aktivnosti**: gleda animirane, dokumentarne i igrane filmove i filmove dječjega filmskog stvaralaštva tematski i sadržajno primjerene recepcijskim i spoznajnim mogućnostima; razgovara i govori prema zadanoj ili slobodnoj temi.  **Opis aktivnosti:**  Učiteljica/učitelj najavljuje gledanje dokumentarnog filma *Sam svoj majstor* redatelja Đure Gavrana. Učenike potiče da pozorno gledaju i slušaju kako bi nakon gledanja filma mogli odgovoriti na pitanje: Koji je glavni Karlov projekt?  Poveznica za film: <https://www.youtube.com/watch?v=6rduNyUk-F0>  Nakon što odgovore na pitanje postavljeno prije gledanja filma, učenici iznose svoje dojmove o filmu: Je li im bio zanimljiv film? Što im je najzanimljivije? Je li ih nešto u filmu iznenadilo?  **3. RAZGOVARAMO O FILMU**  **Ishod aktivnosti**: gleda emisije za djecu i razgovara o njima; primjenjuje nove riječi u komunikacijskoj situaciji; poštuje društveno prihvatljiva pravila uljudne komunikacije u različitim životnim situacijama; razgovara i govori prema zadanoj ili slobodnoj temi; sadržajem i strukturom govorenja cjelovito obuhvaća temu.  **Opis aktivnosti:**  Učiteljica/učitelj potiče razgovor o filmu pitanjima: Tko je glavni lik u filmu? Koliko ima godina? Čime se najviše bavi? Kako je Karlo pomogao susjedi? Podržavaju li roditelji Karla u njegovim aktivnostima? Po čemu to znate? Što je Karlu teško? Zašto ne može čitati? Tko mu sve i na koji način pomaže da svlada tu poteškoću? Je li Karlo bio zadovoljan vozilom koje je napravio? Što je na kraju zaključio? Što mislite, zašto je redatelj odabrao Karla da o njemu snimi dokumentarni film? Što možete naučiti iz ovoga filma? Gdje je sve sniman film? Primjećujete li razliku u snimanju dokumentarnoga i igranoga filma? Što redatelj želi postići pri snimanju dokumentarnoga filma? (Što vjernije prikazati stvarnost kakva je).  Podaci o filmu mogu se zapisati na ploču.  **4. KAD BIH BIO/BILA REDATELJ(ICA)…**  **Ishod aktivnosti**: koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje.  **Opis aktivnosti**:  Učiteljica/učitelj pita učenike o kome ili o čemu bi željeli snimiti film. Biste li vi mogli snimiti dokumentarni film? Što vam je potrebno za snimanje filma? Smije li se snimati dokumentarni film bez znanja onoga koga se snima? Zašto? Učenici iznose svoja razmišljanja.  Učiteljica/učitelj zadaje zadatak: Zamislite da ste redatelj dokumentarnoga filma i morate snimiti film o našem razredu. Što biste u filmu željeli pokazati? Na kojim biste satovima i u kojim aktivnostima snimali? Zašto? Koga biste posebno željeli istaknuti? Zbog čega? Napišite kratki scenarij dokumentarnoga filma o našem razredu.  U dogovoru s učenicima i prema mogućnostima može se snimiti dokumentarni film o jednome danu u razredu i sl.  Zadaća: U dogovoru s nekoliko prijatelja snimite mobitelom kratki film o odlasku kući iz škole, zajedničkoj igri i sl.  **NA PLOČI JE**  Dokumentarni film  - film koji prikazuje stvarne osobe i događaje onakvi kakvi jesu u stvarnosti  *Sam svoj majstor*  Redatelj: Đuro Gavran  Glavni lik je dvanaestogodišnji dječak Karlo koji izrađuje razne premete, služi se alatima, gradi svoje vozilo prema vlastitim nacrtima i zamislima.  Poruka: Ako si uporan i želiš nešto postići te voliš to što radiš, uspjet ćeš ostvariti svoje snove.  Disleksija – poteškoća u čitanju | | | |  | **UKU** A. 2. 3. Kreativno mišljenje: Učenik se koristi kreativnošću za oblikovanje svojih ideja i pristupa rješavanju problema; C. 2. 1. Vrijednost učenja: Učenik može objasniti vrijednost učenja za svoj život; C. 2. 2. Slika o sebi kao učeniku;  C. 2. 3. Interes: Učenik iskazuje interes za različita područja, preuzima odgovornost za svoje učenje i ustraje u učenju; C. 2. 4. Emocije: Učenik se koristi ugodnim emocijama i raspoloženjima tako da potiču učenje i kontrolira neugodne emocije i raspoloženja tako da ga ne ometaju u učenju; D. 2. 2. Suradnja s drugima: Učenik ostvaruje dobru komunikaciju s drugima, uspješno surađuje u različitim situacijama i spreman je zatražiti i ponuditi pomoć.  **OSR** A. 2. 1. Razvija sliku o sebi; A. 2. 2. Upravlja emocijama i ponašanjem;  A. 2. 3. Razvija osobne potencijale;  A. 2. 4. Razvija radne navike; B. 2. 1. Opisuje i uvažava potrebe i osjećaje drugih; B. 2. 2. Razvija komunikacijske kompetencije; C. 2. 2. Prihvaća i obrazlaže važnost društvenih normi i pravila; C. 2. 3. Pridonosi razredu i školi.  **GOO** A. 2. 1. Ponaša se u skladu s ljudskim pravima u svakodnevnom životu; A. 2. 2. Aktivno zastupa ljudska prava; B. 2. 1. Promiče pravila demokratske zajednice, C. 2. 1. Sudjeluje u unaprjeđenju života i rada škole; C. 2. 2. Promiče solidarnost u školi.  **IKT** A. 2. 1. Učenik prema savjetu odabire odgovarajuću digitalnu tehnologiju za obavljanje zadatka;  A. 2. 2. Učenik se samostalno koristi njemu poznatim uređajima i programima; A. 2. 3. Učenik se odgovorno i sigurno koristi programima i uređajima.  **ZDR** B. 2. 2. C. Uspoređuje i podržava različitosti.  **POD** A. 2. 1. Primjenjuje inovativna i kreativna rješenja; A. 2. 2. Snalazi se s neizvjesnošću i rizicima koje donosi; A. 2. 3. Upoznaje mogućnosti razvoja karijere i profesionalnoga usmjeravanja; B. 2. 1. Razvija poduzetničku ideju od koncepta do realizacije; B. 2. 2. Planira i upravlja aktivnostima. |