**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 4. | REDNI BROJ SATA: 124. | | |
| PREDMETNO PODRUČJE: | HRVATSKI JEZIK | | | | |
| DOMENA: | HRVATSKI JEZIK I KOMUNIKACIJA; KNJIŽEVNOST I STVRALAŠTVO | | | | |
| NASTAVNI SADRŽAJ: | **Čemu služe pisma** | | | | |
| ISHODI: | **OŠ HJ A. 4. 1. Učenik razgovara i govori u skladu s komunikacijskom situacijom.**  – razgovara i govori prema zadanoj ili slobodnoj temi  – sadržajem i strukturom govorenja cjelovito obuhvaća temu  – sudjeluje u organiziranoj ili spontanoj raspravi  – poštuje pravila komunikacije u raspravi: sluša sugovornike, govori kad ima riječ  – prepoznaje važnost neverbalne komunikacije  – primjenjuje nove riječi u komunikacijskoj situaciji  – poštuje društveno prihvatljiva pravila uljudne komunikacije u različitim životnim situacijama  **OŠ HJ A. 4. 2. Učenik sluša različite tekstove, izdvaja važne podatke i prepričava sadržaj poslušanoga teksta**.  – izdvaja važne podatke iz poslušanoga teksta prema uputi  – oblikuje bilješke na temelju izdvojenih podataka  **OŠ HJ B. 4. 1. Učenik izražava doživljaj književnoga teksta u skladu s vlastitim čitateljskim iskustvom.**  – povezuje doživljaj i razumijevanje književnoga teksta s vlastitim misaonim i emotivnim reakcijama na tekst  – povezuje sadržaj, temu i motive teksta s vlastitim iskustvom  – pokazuje radoznalost, sklonost i znatiželju za komunikaciju s književnim tekstom  – razgovara s drugim učenicima o vlastitome doživljaju teksta | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. PISMO U BOCI**  **Ishodi aktivnosti:** razgovara i govori prema zadanoj ili slobodnoj temi; sadržajem i strukturom govorenja cjelovito obuhvaća temu; sudjeluje u organiziranoj ili spontanoj raspravi; poštuje pravila komunikacije u raspravi: sluša sugovornike, govori kad ima riječ; prepoznaje važnost neverbalne komunikacije; primjenjuje nove riječi u komunikacijskoj situaciji; poštuje društveno prihvatljiva pravila uljudne komunikacije u različitim životnim situacijama.  **Opis aktivnosti:**  Učiteljica/učitelj učenike uvodi u vježbu vođenog zamišljanja. Potiče učenike da zatvorenih očiju zamišljaju da šeću nekom pješčanom plažom i nailaze na poruku u boci. Zamišljaju da su nevidljivi i promatraju osobu koja je napisala sadržaj na papir i spustila bocu u more ili rijeku. Tako su mogli vidjeti i tekst poruke. Učiteljica/učitelj može donijeti na sat poruku u boci te reći učenicima da je boca nađena i dospjela je u razred. Svaki učenik dobiva papir na koji će zapisati zamišljeni sadržaj poruke. Kad su svi napisali zamišljenu poruku, stavljaju poruke u pripremljenu torbu. Jedan učenik izlazi iz učionice i vraća se s torbom, noseći je kao poštar. Dijeli pismo po pismo učenicima. Učiteljica/učitelj potiče učenike da pročitaju pisma.  Komunikacijska situacija: Misliš li da je pismo namijenjeno tebi? Što nedostaje pismima? Kako možemo znati kome se pismo šalje? Jeste li kada primili neko pismo? Tko ti ga je napisao? Kako si se tada osjećala/osjećao? Tko donosi pismo? Što još može donijeti poštar? Kako se danas šalju pisma? Koje su prednosti, a koji nedostatci dopisivanja elektroničkom poštom? Mislite li da su se doista slale nekada poruke u bocama? Objasni. Što mislite što se sve slalo pismima? Jesu li sadržaji pisama slični nekada i danas? Zaključuju da je lijep osjećaj primiti i slati pismo u bilo kojem obliku. | | | |  | **PID OŠ** B. 4. 3. Učenik se snalazi u promjenama i odnosima u vremenu te pripovijeda povijesnu priču o prošlim događajima i o značajnim osobama iz zavičaja i/ili Republike Hrvatske.  **GOO** A. 2. 1.Ponaša se u skladu s ljudskim pravima u svakodnevnom životu.  **OSR** A. 2. 2. Upravlja emocijama i ponašanjem; B. 2. 2. Razvija komunikacijske kompetencije.  **IKT** A. 2. 4. Učenik opisuje utjecaj tehnologije na zdravlje i okoliš.  **UKU** B. 2. 4. 4. Samovrednovanje/samoprocjena:  Na poticaj učitelja, ali i samostalno, učenik samovrednuje proces učenja i svoje rezultate te procjenjuje ostvareni napredak. |
| **2. U TOM PISMU PIŠE…**  **Ishodi aktivnosti:** razgovara i govori prema zadanoj ili slobodnoj temi; sadržajem i strukturom govorenja cjelovito obuhvaća temu; izdvaja važne podatke iz poslušanoga teksta prema uputi; oblikuje bilješke na temelju izdvojenih podataka; povezuje doživljaj i razumijevanje književnoga teksta s vlastitim misaonim i emotivnim reakcijama na tekst; povezuje sadržaj, temu i motive teksta s vlastitim iskustvom pokazuje radoznalost, sklonost i znatiželju za komunikaciju s književnim tekstom; razgovara s drugim učenicima o vlastitome doživljaju teksta.  **Opis aktivnosti:**  Učiteljica/učitelj čita učenicima iz udžbenika o tome kako su povjesničari i pisci biografija poznatih osoba rekli da su najbolje upoznali te osobe preko pisama koja su pisali. Nekada je to bio najvažniji i jedini način komuniciranja na daljinu. U njima su ljudi oduvijek prepričavali događaje i iskreno iznosili najdublje misli i osjećaje. Iako su načini komunikacije danas moderniji sadržaji su isti.  Učiteljica/učitelj potiče učenike da otvore udžbenik i pročitaju dijelove pisama koje su napisali Albert Einstein i Leonardo da Vinci. Jedan učenik čita dio pisma Alberta Einsteina, a drugi Leonarda da Vincija. Nakon čitanja dijelova pisama, slijedi analiza pisama. Kada je gospodin Einstein pisao svoje pismo? Kome ga je uputio? Zašto mu se divio? Što još saznajemo o gospodinu Einsteinu iz njegova pisma? Kada je svoje pismo napisao Leonardo da Vinci? U koju svrhu ga je pisao? Pišemo li i danas takva pisma? Kakav je dojam na tebe ostavio veliki Leonardo? Objasni. | | | |
| **3. PIŠEM PISMO, RAZGLEDNICU…**  **Ishodi aktivnosti:** povezuje sadržaj, temu i motive teksta s vlastitim iskustvom; pokazuje radoznalost, sklonost i znatiželju za komunikaciju s književnim tekstom; razgovara s drugim učenicima o vlastitome doživljaju teksta; oblikuje bilješke na temelju izdvojenih podataka.  **Opis aktivnosti:**  Učiteljica/učitelj potiče učenike da promotre u udžbeniku fotografije. Potiče komunikacijsku situaciju: Što se nalazi na gornjoj fotografiji? Čemu služi omotnica? Nakon što se stavi pismo u omotnicu, omotnicu zatvorimo i na nju pišemo adresu primatelja i pošiljatelja. Pismo možemo poslati zemaljskom ili elektroničkom poštom. Poštar stavlja pisma u poštanski sandučić. Pismom možemo primiti lijepu vijest ili neku obavijest. Učiteljica/učitelj potiče učenike na pisanje pisma jer svaka osoba rado dobiva pisma, tada se osjeća lijepo, radosna je jer zna da netko misli na nju. Posebno nas vesele pisma i ostala pošta iz dalekih krajeva. Tako možemo upoznavati nama nepoznate krajeve. Što se šalje s putovanja? Učiteljica/učitelj potiče učenike da promotre razglednicu u dijelu *Oko teksta tekst* te potiče komunikacijsku situaciju: Što se nalazi na jednom dijelu razglednice? Što piše na razglednici? Učiteljica/učitelj potiče učenike da prouče, pročitaju i kažu svoje misli i osjećaje nakon čitanja razglednice.  Učiteljica/učitelj priprema jednu omotnicu na kojoj su pravilno ispisane adrese. Učenici promatraju pravilno napisane podatke primatelja i pošiljatelja, prednju stranu omotnice za pisma i njezinu poleđinu. Uočavaju gdje se i kako pišu adrese.  Komunikacijska situacija: Obraćate li se isto u pismu službenoj osobi ili nekoj dragoj osobi? Kojim bi riječima započeli takva pisma, a kojima završili? Što možeš napisati u pismu? Kako trebaš napisati pismo da bi bilo sve jasno ? Kako pismo završava?  Osnovne podatke o formi pisma učiteljica/učitelj pišu na ploču, a učenici prepisuju u svoje bilježnice. | | | |
| **4. PISMO UČITELJICI/UČITELJU**  **Ishodi aktivnosti:** povezuje sadržaj, temu i motive teksta s vlastitim iskustvom; pokazuje radoznalost, sklonost i znatiželju za komunikaciju s književnim tekstom.  **Opis aktivnosti:**  Učenici su podijeljeni u skupine. Svaka skupina dobiva svoj zadatak. Usmeno dogovaraju u skupini što bi sve mogli napisati. Dijele zadatke u skupini, jedan učenik piše pismo, jedan izrađuje omotnicu, jedan piše adresu, a jedan će učenik čitati napisano pismo. Npr. jedna skupina u pismu treba pohvaliti ono što je u razredu dobro, druga skupina piše što bi željeli i na koji način promijeniti, treća skupina piše prijedloge za poboljšanje izvannastavne aktivnosti u razredu, četvrta skupina piše savjet nemirnijim učenicima kako promijeniti svoje ponašanje, peta skupina piše svoje mišljenje, pohvale i kritike učiteljici/učitelju.  Kada su sva pisma napisana, predstavnici skupina ih čitaju, a ostali procjenjuju je li u pismu sve dobro napisano.  Učenici dobivaju zadatak da na sljedeći sat donesu jednu omotnicu za pismo.  **PRIJEDLOG PLANA PLOČE:**  **PISANJE PISMA**  **Pismo je pisana poruka.**  **Mora biti čitka, jasna, uredna, pregledna...**  **Pismo sadrži: mjesto, datum, oslovljavanje, sadržaj pisma, pozdrav, potpis.**  **Omotnica - s prednje strane - adresa primatelja i poštanska marka**  **- na poleđini - adresa pošiljatelja** | | | |