**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 4. | REDNI BROJ SATA: 96. | | |
| PREDMETNO PODRUČJE: | HRVATSKI JEZIK | | | | |
| DOMENA: | HRVATSKI JEZIK I KOMUNIKACIJA | | | | |
| NASTAVNI SADRŽAJ: | **ČUDNOVATI KLJUNAŠ** | | | | |
| ISHODI: | **OŠ HJ A. 4. 1. Učenik razgovara i govori u skladu s komunikacijskom situacijom.**  – služi se novim riječima u skladu s komunikacijskom situacijom i temom  - razgovara i govori prema zadanoj ili slobodnoj temi  – sadržajem i strukturom govorenja cjelovito obuhvaća temu  – sudjeluje u organiziranoj ili spontanoj raspravi  – poštuje pravila komunikacije u raspravi: sluša sugovornike, govori kad ima riječ  – primjenjuje nove riječi u komunikacijskoj situaciji  **OŠ HJ A. 4. 3. Učenik čita tekst i prepričava sadržaj teksta služeći se bilješkama.**  – povezuje grafičku strukturu teksta i sadržaj  – izdvaja važne podatke iz teksta i piše bilješke s obzirom na sadržaj i strukturu  – prepričava tekst na temelju bilježaka  – objašnjava podatke u grafičkim prikazima  – objašnjava nepoznate riječi: na temelju vođenoga razgovora, zaključivanja na temelju konteksta, s pomoću rječnika nakon čitanja teksta  **OŠ HJ A. 4. 4. Učenik piše tekstove prema jednostavnoj strukturi.**  – piše prema predlošcima za ovladavanje gramatičkom i stilističkom normom potrebnom za strukturiranje teksta  – provjerava pravopisnu točnost i slovopisnu čitkost  **OŠ HJ A. 4. 5. Učenik oblikuje tekst primjenjujući znanja o imenicama, glagolima i pridjevima uvažavajući gramatička i pravopisna pravila.**  – razumije gramatičku kategoriju vrste riječi (imenice, glagoli, pridjevi)  – pravilno upotrebljava broj i rod imenica i pridjeva koji se s njom slažu na oglednim primjerima  – točno oblikuje posvojne pridjeve  – oblikuje rečenice u kojima se poštuju pravila sročnosti  – funkcionalno upotrebljava riječi, sintagme i rečenice u skladu s dinamikom učenja s obzirom na jezični razvoj  – funkcionalno primjenjuje jezična znanja | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1 ČUDO, ČUDESNO…**  **Ishodi aktivnosti:** razgovara i govori prema zadanoj ili slobodnoj temi; sadržajem i strukturom govorenja cjelovito obuhvaća temu; sudjeluje u organiziranoj ili spontanoj raspravi; poštuje pravila komunikacije u raspravi: sluša sugovornike, govori kad ima riječ; primjenjuje nove riječi u komunikacijskoj situaciji.  **Opis aktivnosti:**  Učiteljica/učitelj postavlja učenicima pitanje: Na što pomislite kada čujete riječ *čudo*? Kakav bi bio onaj koji je čudan? (drugačiji od običnoga) Što može biti čudesno? (nešto što nastaje čudom; nadnaravna, čudesna pojava) Tko je čudnovat? (onaj tko je neobičan i čudan) Znate li gdje se spominje nešto čudnovato? Neki učenici će se sjetiti knjige *Čudnovate zgode Šegrta Hlapića*, a neki možda čudnovatoga kljunaša. Učiteljica/učitelj učenicima pokazuje fotografiju čudnovatoga kljunaša i pita znaju li koja je to životinja. Komunikacijska situacija: Što misliš zašto je dobio ime *čudnovati kljunaš*? Opiši kako izgleda. Zanimljivo je da nije samo zbog izgleda dobio naziv čudnovati. | | | |  | **PID OŠ** A. 4. 1. Učenik zaključuje o organiziranosti ljudskoga tijela i životnih zajednica.  **OSR** A. 2. 1. Razvija sliku o sebi;  B. 2. 2. . Razvija komunikacijske kompetencije; B. 2. 4. Suradnički uči i radi u timu.  **UKU** A. 2. 1. Upravljanje informacijama: Uz podršku učitelja ili samostalno traži nove informacije iz različitih izvora i uspješno ih primjenjuje pri rješavanju problema; A. 2. 2. Primjena strategija učenja i rješavanje problema: Učenik primjenjuje strategije učenja i rješava probleme u svim područjima učenja uz praćenje i podršku učitelja; A.2.3. Kreativno mišljenje: Učenik se koristi kreativnošću za oblikovanje svojih ideja i pristupa rješavanju problema.  **IKT** A. 2. 1. Učenik prema savjetu odabire odgovarajuću digitalnu tehnologiju za obavljanje zadatka.  **ODR** A. 2. 1. Razlikuje pozitivne i negativne utjecaje čovjeka na prirodu i okoliš; A. 2. 2. Uočava da u prirodi postoji međudjelovanje i međuovisnost. |
| **2. ČUDNOVATI KLJUNAŠ**  **Ishod aktivnosti**: povezuje grafičku strukturu teksta i sadržaj; izdvaja važne podatke iz teksta i piše bilješke s obzirom na sadržaj i strukturu; prepričava tekst na temelju bilježaka; objašnjava nepoznate riječi: na temelju vođenoga razgovora, zaključivanja na temelju konteksta, s pomoću rječnika nakon čitanja teksta; razumije gramatičku kategoriju vrste riječi (imenice, glagoli, pridjevi); provjerava pravopisnu točnost i slovopisnu čitkost.  **Opis aktivnosti:**  Učiteljica/učitelj upućuje učenike da otvore udžbenik i pročitaju zanimljivosti o čudnovatome kljunašu.  Rad s udžbenikom: Učiteljica/učitelj upućuje učenike da, nakon što pozorno pročitaju tekst, riješe četiri zadatka u udžbeniku ispod teksta. Mogu se dati upute za rješavanje pojedinoga zadatka. (U prvome zadatku trebaju odabrati i ukratko napisati što se iz teksta najzanimljivije može saznati o čudnovatome kljunašu, u drugome osmisliti i napisati četiri pitanja o čudnovatome kljunašu na koja se odgovori mogu pronaći u tekstu, u trećem nabrojati po čemu je sve čudnovati kljunaš neobičan, čudnovat, a u posljednjem prepisati sve pridjeve kojima je opisan čudnovati kljunaš.) Kada većina učenika dovrši rad, čitaju se i nadopunjuju zanimljivosti, čitaju se pitanja i odgovara na njih, čitaju se objašnjenja naziva, provjerava se jesu li učenici pronašli sve pridjeve i analiziraju rješenja. | | | |  |
| **3. SISAVCI, KUKCI, PTICE**  **Ishod aktivnosti:** razgovara i govori prema zadanoj ili slobodnoj temi; sadržajem i strukturom govorenja cjelovito obuhvaća temu; objašnjava podatke u grafičkim prikazima.  **Opis aktivnosti:**  Učiteljica/učitelj potiče učenike da se prisjete koje su životinje sisavci te pitanjima usmjerava razgovor: Zašto je neobično da je čudnovati kljunaš sisavac? Kako oni donose na svijet svoje mlade? Koje još životinje liježu jaja i tako donose na svijet svoje mlade? Kako nakon što se izlegu ptice i zmije ili gušteri hrane svoje mlade? Kako ih hrani čudnovati kljunaš? Prisjetimo se što su kukci.  Rad s udžbenikom:Učenici će samostalno razvrstati napisane životinje u tablicu i istražiti koje su najbrojnije. Nakon što ih sve razvrstaju u tablicu, trebaju prikazati podatke iz tablice u dijagramu. Nakon što oboje stupce, iščitavaju podatke iz tablice i analiziraju napisano. | | | |  |
| **4. ŽIVOTINJE I PRIDJEVI**  **Ishod aktivnosti:** razumije gramatičku kategoriju vrste riječi (imenice, glagoli, pridjevi); pravilno upotrebljava broj i rod imenica i pridjeva koji se s njom slažu na oglednim primjerima; točno oblikuje posvojne pridjeve; oblikuje rečenice u kojima se poštuju pravila sročnosti; funkcionalno upotrebljava riječi, sintagme i rečenice u skladu s dinamikom učenja s obzirom na jezični razvoj; funkcionalno primjenjuje jezična znanja.  **Opis aktivnosti:**  Učiteljica/učitelj dijeli učenike u nekoliko manjih skupina. Svaka se skupina treba prisjetiti postoje li još neke životinje koje u svojemu imenu imaju pridjev. Učenici zapisuju imena životinja u udžbenik. Učiteljica/učitelj svakoj skupini daje omotnicu u kojoj se nalazi slagalica s fotografijom jedne životinje koja u nazivu ima pridjev, npr. čovječja ribica, bradavičasta svinja, morski konjic, morski lav, staklena žaba. Zadatak je skupine složiti slagalicu, zalijepiti je na veći papir i napisati naslov tj. naziv životinje. Učiteljica/učitelj donosi na sat različite enciklopedije (opće, o životinjama, o prirodi …). Svaka skupina traži u enciklopediji ili na internetu podatke o životinji koju ima na slagalici. Na plakat pišu zanimljivosti o toj životinji. Mogu izraditi i kviz tj. napisati pitanja za ostale učenike u razredu. Kada su skupine gotove predstavljaju svoje plakate, postavljaju pitanja i izlažu plakate na razredni pano. | | | |  |  |