**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 4. | REDNI BROJ SATA: 121. | | |
| PREDMETNO PODRUČJE: | HRVATSKI JEZIK | | | | |
| DOMENA: | KULTURA I MEDIJI | | | | |
| NASTAVNI SADRŽAJ: | **Gledaj me u oči – Mladen Kušec - video** | | | | |
| ISHODI: | **OŠ HJ A. 4. 1. Učenik razgovara i govori u skladu s komunikacijskom situacijom.**  – razgovara i govori prema zadanoj ili slobodnoj temi  – sadržajem i strukturom govorenja cjelovito obuhvaća temu  – stvaralačkim postupcima oblikuje govorene tekstove  – poštuje pravila komunikacije u raspravi: sluša sugovornike, govori kad ima riječ  – poštuje društveno prihvatljiva pravila uljudne komunikacije u različitim životnim situacijama  **OŠ HJ A. 4. 3. Učenik čita tekst i prepričava sadržaj teksta služeći se bilješkama.**  – izdvaja važne podatke iz teksta i piše bilješke s obzirom na sadržaj i strukturu  – prepričava tekst na temelju bilježaka  **OŠ HJ A. 4. 4. Učenik piše tekstove prema jednostavnoj strukturi.**  – piše prema predlošcima za ovladavanje gramatičkom i stilističkom normom potrebnom za strukturiranje teksta  – provjerava pravopisnu točnost i slovopisnu čitkost  **OŠ HJ C. 4. 1. Učenik izdvaja važne podatke koristeći se različitim izvorima primjerenima dobi.**  – prepoznaje moguće izvore podataka i informacija: stručnjaci ili drugi pojedinci, školske ili narodne/gradske knjižnice, internet  – dolazi do podataka kombinirajući različite izvore  – upotrebljava podatke u različite svrhe: proširuje sadržaje učenja, priprema se za pisanje i govorenje  **OŠ HJ C. 4. 2. Učenik razlikuje elektroničke medije primjerene dobi i interesima učenika.**  – razlikuje televiziju, radio, internet  – gleda emisije za djecu i razgovara o njima  **–** gleda animirane, dokumentarne i igrane filmove i filmove dječjega filmskog stvaralaštva tematski i sadržajno primjerene recepcijskim i spoznajnim mogućnostima | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. PREMETALJKA**  **Ishod aktivnosti:** razgovara i govori prema zadanoj ili slobodnoj temi; sadržajem i strukturom govorenja cjelovito obuhvaća temu; stvaralačkim postupcima oblikuje govorene tekstove; poštuje pravila komunikacije u raspravi: sluša sugovornike, govori kad ima riječ; poštuje društveno prihvatljiva pravila uljudne komunikacije u različitim životnim situacijama.  **Opis aktivnosti:**  Učiteljica/učitelj piše na ploču izmiješana slova. Potiče učenike da slože redom slova i dobiju ime i prezime našega poznatoga književnika i novinara.  D M A E L N Š C U K E  \_\_ \_\_ \_\_ \_\_ \_\_ \_\_ \_\_ \_\_ \_\_ \_\_ \_\_  Nakon kraćeg razmišljanja složit će - Mladen Kušec. Komunikacijska situacija: Jeste li čuli za Mladena Kušeca? Kada? Koja smo njegova djela obrađivali? (pjesme, radio emisiju *Bijela vrana*). Želiš li obogatiti svoje znanje o Mladenu? Pročitat ćemo kratki životopis poznatoga književnika Mladena Kušeca. Pozorno slušajte pa ćete mi reći zašto se Mladen smatra jednim od najvećih prijatelja djece. | | | |  | **PID OŠ** A. 4. 2. Učenik obrazlaže i prikazuje vremenski slijed događaja te organizira svoje vrijeme.  **GOO** A. 2. 1. Ponaša se u skladu s ljudskim pravima u svakodnevnom životu.  **OSR** A. 2. 2. Upravlja emocijama i ponašanjem; B. 2. 1. Opisuje i uvažava potrebe i osjećaje drugih; B. 2. 2. Razvija komunikacijske kompetencije.  **ODR** C. 2. 2. Razlikuje osobnu od opće dobrobiti.  **UKU** A. 2. 2. Primjena strategija učenja i rješavanje problema: Učenik primjenjuje strategije učenja i rješava probleme u svim područjima učenja uz praćenje i podršku učitelja; A. 2. 3. Kreativno mišljenje: Učenik se koristi kreativnošću za oblikovanje svojih ideja i pristupa rješavanju problema.  **IKT** A. 2. 1. Učenik prema savjetu odabire odgovarajuću digitalnu tehnologiju za obavljanje zadatka. |
| **2. O MLADENU KUŠECU**  **Ishodi aktivnosti:** izdvaja važne podatke iz teksta i piše bilješke s obzirom na sadržaj i strukturu; prepričava tekst na temelju bilježaka; razgovara i govori prema zadanoj ili slobodnoj temi; sadržajem i strukturom govorenja cjelovito obuhvaća temu.  **Opis aktivnosti:**  Učenici čitaju životopis Mladena Kušeca na 75. stranici u udžbeniku tako da svaki učenik pročita po rečenicu. Nakon čitanja odgovaraju na pitanje postavljeno prije čitanja teksta. (Dječje srce, iskrenost i znatiželja, koje je gospodin Kušec sačuvao u sebi do zadnjega trena, učinili su ga jednim od najvećih prijatelja djece.)  Komunikacijska situacija: Prisjetimo se, što je životopis? Što smo saznali, kada je i gdje rođen i umro Mladen Kušec? Što možete zaključiti gdje je proveo cijeli svoj život? Kome su sva njegova djela bila namijenjena? Što je sve napisao za djecu? Kakvim jezikom je pisao svoja djela? Što je njima prenosio djeci? Gdje je radio kao novinar? Koja je najpoznatija radijska emisija koju je vodio i od kada se ona emitirala bez prestanka? Što možete zaključiti kakva je osoba bio gospodin Kušec? | | | |
| **3. GLEDAJ ME U OČI**  **Ishodi aktivnosti:** razlikuje televiziju, radio, internet; gleda emisije za djecu i razgovara o njima; gleda animirane, dokumentarne i igrane filmove i filmove dječjega filmskog stvaralaštva tematski i sadržajno primjerene recepcijskim i spoznajnim mogućnostima.  **Opis aktivnosti:**  Učiteljica/učitelj najavljuje učenicima gledanje dijela videozapisa *Gledaj me u oči*. Upućuje učenike da pozorno gledaj i slušaju taj kraći videozapis (do 9:43) kako bi bolje upoznali gospodina Kušeca. U tom videozapisu gospodin Kušec govori o sebi i važnim stvarima u životu. (<https://www.youtube.com/watch?v=c4rIXx_Ggts>)  Učenici iznose svoje osjećaje nakon odgledane emisije.  Učiteljica/učitelj pitanjima uvodi učenike u komunikacijsku situaciju: Gdje se odvija radnja ovog videozapisa? Tko pripovijeda u emisiji? Sudjeluju li i gledatelji u razgovoru? O čemu sve pripovijeda gospodin Kušec u ovome videozapisu? Što mislite zašto se videozapis zove *Gledaj me u oči*? Zašto se ljudi više ne gledaju u oči?  Koja je razlika između radijske emisije i videozapisa? Što mislite što je sve potrebno da bi nastao videozapis? Gdje možemo gledati videozapis?  Učiteljica/učitelj piše nekoliko podataka o videozapisu na ploču, a učenici prepisuju u bilježnice. | | | |
| **4. MLADEN KUŠEC U MOJIM OČIMA**  **Ishodi aktivnosti:** piše prema predlošcima za ovladavanje gramatičkom i stilističkom normom potrebnom za strukturiranje teksta; provjerava pravopisnu točnost i slovopisnu čitkost.  **Opis aktivnosti:**  Učiteljica/učitelj potiče učenike na promišljanje o videozapisu. Postavlja im pitanje jesu li putem video zapisa mogli steći nekakav dojam o gospodinu Kušecu. Učenici imaju zadatak u udžbenik ukratko napisati kako su doživjeli gospodina Kušeca i jesu li njegove riječi potvrdile njihovo mišljenje o njemu? Kada napišu svoja razmišljanja mogu pročitati ostalim učenicima u razredu.  Učenici za domaću zadaću mogu istražiti koje je sve radijske emisije osmislio i ostvario Mladen Kušec. | | | |
| **PRIJEDLOG PLANA PLOČE**  **VIDEOZAPIS *GLEDAJ ME U OČI***  Videozapis gledamo na računalnom ili televizijskom ekranu.  Videozapis počinje snimanjem, a zatim se nizom postupaka pokretne slike slažu u videozapis.  Gledali smo dio videozapisa *Gledaj me u oči*.  Mladen Kušec gost je u knjižnici u Koprivnici i pripovijeda o svojem životu.  Govori o tome kako godinama radi s djecom i primjećuje kako djeca danas ne znaju razgovarati ili pogledati u oči.  Zašto je tomu tako? | | | |