**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 4. | REDNI BROJ SATA: 131. | | |
| PREDMETNO PODRUČJE: | HRVATSKI JEZIK | | | | |
| DOMENA: | HRVATSKI JEZIK I KOMUNIKACIJA; KULTURA I MEDIJI | | | | |
| NASTAVNI SADRŽAJ: | **Što pridjevi imaju s internetom?** | | | | |
| ISHODI: | **OŠ HJ A. 4. 1. Učenik razgovara i govori u skladu s komunikacijskom situacijom.**  – razgovara i govori prema zadanoj ili slobodnoj temi  – sadržajem i strukturom govorenja cjelovito obuhvaća temu  – sudjeluje u organiziranoj ili spontanoj raspravi  – poštuje pravila komunikacije u raspravi: sluša sugovornike, govori kad ima riječ  – poštuje društveno prihvatljiva pravila uljudne komunikacije u različitim životnim situacijama  **OŠ HJ A. 4. 4. Učenik piše tekstove prema jednostavnoj strukturi.**  – piše ogledne i česte pridjeve (opisne, gradivne i posvojne pridjeve na -čki, -ćki, -ski, -ški)  – točno piše posvojne pridjeve izvedene od vlastitih imena  – provjerava pravopisnu točnost i slovopisnu čitkost  **OŠ HJ A. 4. 5. Učenik oblikuje tekst primjenjujući znanja o imenicama, glagolima i pridjevima uvažavajući gramatička i pravopisna pravila.**  – razumije gramatičku kategoriju vrste riječi (imenice, glagoli, pridjevi)  – pravilno upotrebljava broj i rod imenica i pridjeva koji se s njom slažu na oglednim primjerima  – točno oblikuje posvojne pridjeve  – oblikuje rečenice u kojima se poštuju pravila sročnosti  – funkcionalno primjenjuje jezična znanja  **OŠ HJ C. 4. 1. Učenik izdvaja važne podatke koristeći se različitim izvorima primjerenima dobi.**  – prepoznaje moguće izvore podataka i informacija: stručnjaci ili drugi pojedinci, školske ili narodne/gradske knjižnice, Internet  – dolazi do podataka kombinirajući različite izvore  **OŠ HJ C. 4. 2. Učenik razlikuje elektroničke medije primjerene dobi i interesima učenika.**  – razlikuje televiziju, radio, Internet  – pristupa društvenim mrežama uz vođenje i usmjeravanje te pretražuje mrežne portale za djecu | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. DJECA I RAČUNALO**  **Ishod aktivnosti:** razgovara i govori prema zadanoj ili slobodnoj temi; sadržajem i strukturom govorenja cjelovito obuhvaća temu; poštuje pravila komunikacije u raspravi: sluša sugovornike, govori kad ima riječ, poštuje društveno prihvatljiva pravila uljudne komunikacije u različitim životnim situacijama.  **Opis aktivnosti:**  Učiteljica/učitelj može na ploču staviti zbrkana slova od kojih učenici trebaju sastaviti traženi pojam (RAČUNALO).    A Č N R L U O A  Nakon što otkriju traženi pojam, učiteljica/učenik potiče komunikacijsku situaciju: Koristiš li se računalom? Koliko vremena provodiš pred njim? Što misliš je li to predugo? Što radiš na računalu? Osim za zabavu, računalo se koristi i za učenje, objasni kako. Što sve možeš pronaći na računalu? Što ti je potrebno da možeš tražiti na računalu neke pojmove ili zanimljivosti?  Učiteljica/učitelj potiče učenike da otvore udžbenik na 90. stranici i da promotre ilustraciju. Učiteljica/učitelj postavlja pitanja učenicima: Što prikazuje ilustracija? Kako je ime djeci na ilustraciji? Što zanima Luciju? Što se sve nalazi oko djece? Što Petar traži na internetu? Što mislite kako se djeca osjećaju? Objasni svoj odgovor. | | | | **Mogu se koristiti objekti iz jedinica:**  [**Opisni i gradivni pridjevi**](https://hr.izzi.digital/DOS/46428/59603.html)  [**Posvojni pridjevi**](https://hr.izzi.digital/DOS/46428/66856.html)  [**Pisanje posvojnih pridjeva izvedenih od vlastitih imena**](https://hr.izzi.digital/DOS/46428/66856.html) | **OSR** A. 2. 1. Razvija sliku o sebi;  A. 2. 2. Upravlja emocijama i ponašanje; B. 2. 1. Opisuje i uvažava potrebe i osjećaje drugih; C. 2. 2. Prihvaća i obrazlaže važnost društvenih normi i pravila.  **UKU** B. 2. 2. Praćenje: Na poticaj učitelja učenik prati svoje učenje i napredovanje tijekom učenja;  B. 2. 3. Prilagodba učenja: Uz podršku učitelja, ali i samostalno, prema potrebi učenik mijenja plan ili pristup učenju.  **IKT** A. 2. 1. Učenik prema savjetu odabire odgovarajuću digitalnu tehnologiju za obavljanje zadatka; A. 2. 2. Učenik se samostalno koristi njemu poznatim uređajima i programima; A. 2. 3. Učenik se odgovorno i sigurno koristi programima i uređajima; B. 2. 3. Učenik primjenjuje komunikacijska pravila u digitalnome okružju; C. 2. 2. Učenik uz učiteljevu pomoć ili samostalno djelotvorno provodi jednostavno pretraživanje informacija u digitalnome okružju; C. 2. 3. Učenik uz učiteljevu pomoć ili samostalno uspoređuje i odabire potrebne informacije među pronađenima;  C. 2. 4. Učenik uz učiteljevu pomoć odgovorno upravlja prikupljenim informacijama. |
| **2. O INTERNETU**  **Ishodi aktivnosti:** razgovara i govori prema zadanoj ili slobodnoj temi; sadržajem i strukturom govorenja cjelovito obuhvaća temu; sudjeluje u organiziranoj ili spontanoj raspravi; poštuje pravila komunikacije u raspravi: sluša sugovornike, govori kad ima riječ, razlikuje televiziju, radio, internet.  **Opis aktivnosti:**  Učiteljica/učitelj potiče komunikacijsku situaciju: Sigurno već znate mnogo toga o internetu. Kako bi objasnili što je internet? Znate li što obilježavamo svake godine drugog utorka u mjesecu veljači? Što mislite zašto obilježavamo Dan sigurnijeg interneta? Objasnite. Kada se ti koristiš internetom? Koristiš li se nekom od društvenih mreža? Kako možeš biti sigurniji na internetu? Koje informacije smijete dijeliti o sebi? S kime ih smijete dijeliti? Kakva treba biti lozinka? Što trebate učiniti ako se susretnete s neprimjerenim ponašanjem? Smiješ li dijeliti svoje fotografije ili videozapise bez ograničenja, nepoznatim osobama? Kome ćete se obratiti za pomoć ako niste sigurni radite li nešto dobro ili ne? Učiteljica/učitelj potiče razgovor među učenicima o odgovornome služenju internetom te pravilima ponašanja na društvenim mrežama. | | | |
| **3. PRIDJEVI**  **Ishodi aktivnosti:** razgovara i govori prema zadanoj ili slobodnoj temi; razumije gramatičku kategoriju vrste riječi (imenice, glagoli, pridjevi); pravilno upotrebljava broj i rod imenica i pridjeva koji se s njom slažu na oglednim primjerima; točno oblikuje posvojne pridjeve; oblikuje rečenice u kojima se poštuju pravila sročnosti; funkcionalno primjenjuje jezična znanja.  **Opis aktivnosti:**  Učiteljica/učitelj priprema *čudesnu vrećicu* u kojoj se nalaze različiti predmeti. Učenici su podijeljeni u parove. Po jedan učenik iz para izvlači jedan predmet, ali ga ne smije vidjeti nitko osim tog učenika. Svaki učenik treba imenovati svoj predmet (npr. gumica), a drugi učenik iz para treba izreći nekoliko pridjeva koji opisuju tu imenicu (npr. stara, potrošena, Ivanova, prijateljeva, gumena). Ukoliko netko neće znati, ostali učenici mogu pomoći u izvršavanju zadatka.  Učiteljica/učitelj potiče komunikacijsku situaciju: Koju smo vrstu riječi dodavali (pridijevali) imenicama? Na koja pitanja odgovaraju pridjevi? Koje ćemo pitanje postaviti da odgovor bude *stara* i *potrošena*? Koji pridjevi govore kakvo je što ili kakav je tko? Koje ćemo pitanje postaviti da bi odgovor bio *Ivanova*, *prijateljeva*? Koji pridjevi odgovaraju na pitanje čije je što? Kakvim slovom pišemo posvojne pridjeve koji završavaju na –ov, -ev i –in, a kakvim slovom pišemo posvojne pridjeve koji završavaju na –ski, -ški i –čki? Na koje pitanje odgovaraju gradivni pridjevi? | | | |
| **4. OPISUJEM ILUSTRACIJU**  **Ishodi aktivnosti:** piše ogledne i česte pridjeve (opisne, gradivne i posvojne pridjeve na -čki, -ćki, -ski, -ški); točno piše posvojne pridjeve izvedene od vlastitih imena; provjerava pravopisnu točnost i slovopisnu čitkost.  **Opis aktivnosti:**  Rad s udžbenikom: Učenici samostalno rješavaju zadatke u udžbeniku na 90. i 91. str. Učenici u prvome zadatku trebaju pogledati još jednom ilustraciju i napisati četiri imenice vezane uz ilustraciju. Svaku imenicu trebaju opisati različitim vrstama pridjeva. Učiteljica/učitelj potiče učenike da pokušaju napisati što više različitih pridjeva. Nakon što većina učenika riješi zadatak, slijedi analiza zadatka. (Potrebno je paziti da ne pišu od mame ili od stakla, već mamino ili stakleno).  Učiteljica/učitelj može pojasniti eventualne nejasnoće u zadatcima, a zatim učenici samostalno rješavaju zadatke na 91. stranici: - razvrstavaju pridjeve iz prvoga zadatka na opisne, posvojne i gradivne  - promatraju ilustraciju i odgovaraju na pitanja jednim pridjevom (Čije je što?, Kakvo je što?, Od čega je što?)  - spajaju točan početak i završetak rečenice  - podcrtavaju točno napisane rečenice  - rečenicu u kojoj je opisni pridjev podcrtavaju zelenom, onu u kojoj je posvojni pridjev crvenom, a rečenicu s  gradivnim pridjevom plavom bojom.  Slijedi analiza riješenih zadataka. | | | |
| **5. ISTRAŽUJEM NA INTERNETU**  **Ishodi aktivnosti:** prepoznaje moguće izvore podataka i informacija: stručnjaci ili drugi pojedinci, školske ili narodne/gradske knjižnice, internet; dolazi do podataka kombinirajući različite izvore; pristupa društvenim mrežama uz vođenje i usmjeravanje te pretražuje mrežne portale za djecu.  **Opis aktivnosti:**  Učiteljica/učitelj pita učenike o čemu bi s uvodne ilustracije voljeli više saznati. Ovisno o odgovoru, učiteljica/učitelj stvara skupine. Upućuje učenike da istraže zanimljivosti o tome na internetu. U skupini se dijele zadatci za svakoga učenika. Uz pomoć učiteljice/učitelja traže odgovarajuće stranice na kojima mogu pronaći zanimljivosti (učiteljica/učitelj upozorava učenike da na wikipediji nisu pouzdani podatci te da potraže sigurnije stranice (npr. Hrvatska enciklopedija). Nekoliko učenika vodi bilješke o podatcima i na kraju sve naučeno i zapisano bilješkama skupina prikazuje grafičkim prikazom (umna mapa).  Kada skupine dovrše s radom, prezentiraju svoje uratke ostalim učenicima u razredu, a radovi se izlažu na razrednome panou. | | | |