**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 4. | REDNI BROJ SATA: | | |
| PREDMETNO PODRUČJE: | HRVATSKI JEZIK | | | | |
| DOMENA: | HRVATSKI JEZIK I KOMUNIKACIJA | | | | |
| NASTAVNI SADRŽAJ: | **Pridjevi – ponavljanje (Opisuju, grade i nečiji su…)** | | | | |
| ISHODI: | **OŠ HJ A. 4. 1. Učenik razgovara i govori u skladu s komunikacijskom situacijom.**  – razgovara i govori prema zadanoj ili slobodnoj temi  – primjenjuje nove riječi u komunikacijskoj situaciji  – poštuje društveno prihvatljiva pravila uljudne komunikacije u različitim životnim situacijama  **OŠ HJ A. 4. 3. Učenik čita tekst i prepričava sadržaj teksta služeći se bilješkama.**  – izdvaja važne podatke iz teksta i piše bilješke s obzirom na sadržaj i strukturu  – objašnjava nepoznate riječi: na temelju vođenoga razgovora, zaključivanja na temelju konteksta, s pomoću rječnika nakon čitanja teksta  **OŠ HJ A. 4. 4. Učenik piše tekstove prema jednostavnoj strukturi.**  – piše ogledne i česte pridjeve (opisne, gradivne i posvojne pridjeve na -čki, -ćki, -ski, -ški)  – točno piše posvojne pridjeve izvedene od vlastitih imena  – provjerava pravopisnu točnost i slovopisnu čitkost  **OŠ HJ A. 4. 5. Učenik oblikuje tekst primjenjujući znanja o imenicama, glagolima i pridjevima uvažavajući gramatička i pravopisna pravila.**  – razumije gramatičku kategoriju vrste riječi (imenice, glagoli, pridjevi)  – pravilno upotrebljava broj i rod imenica i pridjeva koji se s njom slažu na oglednim primjerima  – točno oblikuje posvojne pridjeve  – funkcionalno primjenjuje jezična znanja | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. RIJEČI OKO NAS**  **Ishod aktivnosti**: razumije gramatičku kategoriju vrste riječi (imenice, glagoli, pridjevi); razgovara i govori prema zadanoj ili slobodnoj temi; primjenjuje nove riječi u komunikacijskoj situaciji; poštuje društveno prihvatljiva pravila uljudne komunikacije u različitim životnim situacijama.  **Opis aktivnosti:**  Učiteljica/učitelj pita učenike koje vrste riječi opisuju, grade i nečiji su. Nakon što učenici odgovore da su to pridjevi, učiteljica/učitelj najavljuje natjecanje parova u pisanju pridjeva uz imenicu ŠKOLA. Učenici u zadanom vremenu pišu što više opisnih, posvojnih i gradivnih pridjeva koji mogu stajati uz zadanu imenicu. Nakon isteka vremena, provjerava se točnost i zbrajaju točno napisani pridjevi. Pobijedio je par s najviše točno napisanih pridjeva.  Nakon igre ponavlja se uz pitanja učiteljice/učitelja: Koje vrste riječi, osim pridjeva poznajete? Što izriču glagoli? Na koja pitanja odgovaraju posvojni pridjevi? Kakvim slovom se pišu opće imenice?  Učenici čitaju i rješavaju zagonetku na str. 132. u udžbeniku te ispisuju imenice, glagole i pridjeve. Kad većina učenika završi rad, u paru se, zamjenom udžbenika, provjerava točnost rješenja.  **2. OPISNI PRIDJEVI**  **Ishod aktivnosti**: funkcionalno primjenjuje jezična znanja; piše ogledne i česte pridjeve (opisne, gradivne i posvojne pridjeve na -čki, -ćki, -ski, -ški); pravilno upotrebljava broj i rod imenica i pridjeva koji se s njom slažu na oglednim primjerima.  **Opis aktivnosti**:  Učiteljica/učitelj pita učenike u kojoj vrsti teksta se najčešće koriste opisni pridjevi te na koje pitanje odgovaraju. Učenici promatraju fotografije u tablici, imenuju ih i dodaju im pridjeve prema uputama (oblik, boja i veličina). Nakon toga, zadanim imenicama moraju dodati što više pridjeva koji odgovaraju na pitanje *Kakvo je što?*.  Učenici čitaju tekst u kojem podcrtavaju pridjeve, a nakon toga ih zamjenjuju pridjevima suprotnog značenja i pišu rečenice.  U paru se provjerava točnost riješenih zadataka.  **3. GRADIVNI PRIDJEVI**  **Ishod aktivnosti**: funkcionalno primjenjuje jezična znanja; piše ogledne i česte pridjeve (opisne, gradivne i posvojne pridjeve na -čki, -ćki, -ski, -ški); pravilno upotrebljava broj i rod imenica i pridjeva koji se s njom slažu na oglednim primjerima.  **Opis aktivnosti:**  Učiteljica/učitelj nabraja učenicima imenice od kojih trebaju načiniti pridjeve: staklo, plastika, drvo, željezo, zlato, krzno… Učiteljica/učitelj pita učenike na koje pitanje odgovaraju ti pridjevi, što nam oni govore (od čega je nešto napravljeno) te kako se takvi pridjevi zovu.  Učenici rješavaju 1. i 2. zadatak na 134. str. udžbenika.  **4. POSVOJNI PRIDJEVI**  **Ishod aktivnosti**: piše ogledne i česte pridjeve (opisne, gradivne i posvojne pridjeve na -čki, -ćki, -ski, -ški); točno piše posvojne pridjeve izvedene od vlastitih imena; provjerava pravopisnu točnost i slovopisnu čitkost; funkcionalno primjenjuje jezična znanja; provjerava pravopisnu točnost i slovopisnu čitkost.  **Opis aktivnosti:**  Učiteljica/učitelj pita učenike od kakvih su imenica nastali pridjevi zagrebački, dalmatinsko, Krešina, Ninino… Kako biste napisali pridjeve zagrebački i dalmatinsko, a kako Krešina i Ninino? Zašto? Ponavlja se pravilo pisanja posvojnih pridjeva izvedenih od vlastitih imenica.  Učenici rješavaju 3. i 4. zadatak u udžbeniku na 134. str.  Provjera točnosti može se provesti u paru. Nakon što završe sve zadatke, svaki učenik svojem paru, kojemu je pregledavao rješenja zadataka, piše komentar (Je li naučio/la sve o pridjevima? Treba li još nešto ponoviti? i sl.). Treba upozoriti učenike da komentari trebaju biti pozitivni.  Za zadaću učenici u rječniku traže jednu riječ kojoj ne znaju značenje i prepisuju je u bilježnicu zajedno s njezinim značenjem. Pišu kratku bajku u kojoj će upotrijebiti česte primjere imenica i pridjeva u bajkama (biserna rosa, srebrna mjesečina, divovska snaga i zlatno pero). | | | | **Mogu se koristiti objekti iz nastavnih jedinica:**  [**Opisni i gradivni pridjevi**](https://hr.izzi.digital/DOS/46428/59603.html)  [**Posvojni pridjevi**](https://hr.izzi.digital/DOS/46428/66856.html)  [**Pisanje posvojnih pridjeva izvedenih od vlastitih imena**](https://hr.izzi.digital/DOS/46428/66856.html) | **UKU** A. 2. 1. Upravljanje informacijama: Uz podršku učitelja ili samostalno traži nove informacije iz različitih izvora i uspješno ih primjenjuje pri rješavanju problema;  A. 2. 2. Primjena strategija učenja i rješavanje problema: Učenik primjenjuje strategije učenja i rješava probleme u svim područjima učenja uz praćenje i podršku učitelja; A. 2. 3. Kreativno mišljenje: Učenik se koristi kreativnošću za oblikovanje svojih ideja i pristupa rješavanju problema; B. 2. 1. Planiranje: Uz podršku učitelja učenik određuje ciljeve učenja, odabire pristup učenju te planira učenje; B. 2. 2. Praćenje: Na poticaj učitelja učenik prati svoje učenje i napredovanje tijekom učenja; B. 2. 3. Prilagodba učenja: Uz podršku učitelja, ali i samostalno, prema potrebi učenik mijenja plan ili pristup učenju; B. 2. 4. Samovrednovanje/samoprocjena: Na poticaj učitelja, ali i samostalno, učenik samovrednuje proces učenja i svoje rezultate te procjenjuje ostvareni napredak; C. 2. 4. Emocije: Učenik se koristi ugodnim emocijama i raspoloženjima tako da potiču učenje i kontrolira neugodne emocije i raspoloženja tako da ga ne ometaju u učenju; D. 2. 2. Suradnja s drugima: Učenik ostvaruje dobru komunikaciju s drugima, uspješno surađuje u različitim situacijama i spreman je zatražiti i ponuditi pomoć.  **OSR** A. 2. 1. Razvija sliku o sebi; A. 2. 3. Razvija osobne potencijale; A. 2. 4. Razvija radne navike; B. 2. 1. Opisuje i uvažava potrebe i osjećaje drugih;  B. 2. 2. Razvija komunikacijske kompetencije; B. 2. 4. Suradnički uči i radi u timu. |