**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 4. | REDNI BROJ SATA: 89. | | |
| PREDMETNO PODRUČJE: | HRVATSKI JEZIK | | | | |
| DOMENA: | HRVATSKI JEZIK I KOMUNIKACIJA | | | | |
| NASTAVNI SADRŽAJ: | **Ta divna stvorenja – opis životinje** | | | | |
| ISHODI: | **OŠ HJ A. 4. 1. Učenik razgovara i govori u skladu s komunikacijskom situacijom.**  – razgovara i govori prema zadanoj ili slobodnoj temi  – sadržajem i strukturom govorenja cjelovito obuhvaća temu  – stvaralačkim postupcima oblikuje govorene tekstove  – poštuje društveno prihvatljiva pravila uljudne komunikacije u različitim životnim situacijama  **OŠ HJ A. 4. 4. Učenik piše tekstove prema jednostavnoj strukturi.**  – piše tekstove poštujući strukturu: uvod, razrada i zaključak  – piše prema predlošcima za ovladavanje gramatičkom i stilističkom normom potrebnom za strukturiranje teksta  – provjerava pravopisnu točnost i slovopisnu čitkost  **OŠ HJ A. 4. 5. Učenik oblikuje tekst primjenjujući znanja o imenicama, glagolima i pridjevima uvažavajući gramatička i pravopisna pravila.**  – razumije gramatičku kategoriju vrste riječi (imenice, glagoli, pridjevi)  – oblikuje rečenice u kojima se poštuju pravila sročnosti  – funkcionalno upotrebljava riječi, sintagme i rečenice u skladu s dinamikom učenja s obzirom na jezični razvoj  – funkcionalno primjenjuje jezična znanja  **OŠ HJ B. 4. 4. Učenik se stvaralački izražava potaknut književnim tekstom, iskustvima i doživljajima.**  – koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje  **OŠ HJ C. 4. 1. Učenik izdvaja važne podatke koristeći se različitim izvorima primjerenima dobi.**  – dolazi do podataka kombinirajući različite izvore  – upotrebljava podatke u različite svrhe: proširuje sadržaje učenja, priprema se za pisanje i govorenje | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. GLEDAMO FILM O KONJIMA**  **Ishodi aktivnosti:** dolazi do podataka kombinirajući različite izvore; upotrebljava podatke u različite svrhe: proširuje sadržaje učenja, priprema se za pisanje i govorenje;razgovara i govori prema zadanoj ili slobodnoj temi; sadržajem i strukturom govorenja cjelovito obuhvaća temu; stvaralačkim postupcima oblikuje govorene tekstove; poštuje društveno prihvatljiva pravila uljudne komunikacije u različitim životnim situacijama.  **Opis aktivnosti:**  Učiteljica/učitelj učenicima prikazuje kraći dokumentarni film o konjima (npr. <https://www.youtube.com/watch?v=cE7gKXEmakI>*)*. Upućuje učenike da pozorno gledaju film.  Komunikacijska situacija nakon gledanja filma: Koje ste životinje vidjeli u filmu? Opišite životinju koja je najviše prikazana u filmu. Ispričajte kakva je ta životinja, gdje se nalazi i što radi. Učenici opisuju konja i zaključuju da je film o divljim konjima. Učiteljica/učitelj potiče učenike da navedu što više podataka koje znaju o konjima - gdje ih mogu vidjeti, jaše li netko od učenika, vole li konje i dr. Učenici zaključuju da konji mogu biti pitomi i divlji i da su jake i izdržljive životinje.  Učiteljica/učitelj upućuje učenike da otvore udžbenik na 26. stranici i promotre fotografiju. Učenici opisuju sve što vide na fotografiji. Učiteljica/učitelj pitanjima potiče komunikacijsku situaciju: Što radi konj s fotografije? Možeš li zaključiti kako se osjeća? Što misliš je li to divlji ili pitomi konj? Objasni. Kakve je boje konj? Kako izgleda? Pokušaj ga opisati. Nakon analitičkoga promatranja nekoliko učenika usmeno opisuje konja s fotografije. Ostali učenici izriču svoje dojmove o opisima. | | | |  | **PID OŠ** B. 4. 2. Učenik analizira i povezuje životne uvjete i raznolikost živih bića na različitim staništima te opisuje cikluse u prirodi.  **GOO** A. 2. 1. Ponaša se u skladu s ljudskim pravima u svakodnevnom životu.  **OSR** A. 2. 2. Upravlja emocijama i ponašanjem; B. 2. 2. Razvija komunikacijske kompetencije.  **UKU** B. 2. 4. 4. Samovrednovanje/samoprocjena:  Na poticaj učitelja, ali i samostalno, učenik samovrednuje proces učenja i svoje rezultate te procjenjuje ostvareni napredak. |
| **2. STVARAMO PLAN OPISA ŽIVOTINJE**  **Ishodi aktivnosti**: razgovara i govori prema zadanoj ili slobodnoj temi; sadržajem i strukturom govorenja cjelovito obuhvaća temu; oblikuje rečenice u kojima se poštuju pravila sročnosti; funkcionalno upotrebljava riječi, sintagme i rečenice u skladu s dinamikom učenja s obzirom na jezični razvoj; funkcionalno primjenjuje jezična znanja; razumije gramatičku kategoriju vrste riječi (imenice, glagoli, pridjevi).  **Opis aktivnosti:**  Učiteljica/učitelj potiču učenike na promišljanje kako mogu što bolje i uspješnije opisati neku životinju. Učenici se prisjećaju da im pri opisu može pomoći plan opisa te navode da se plan sastoji od nekoliko dijelova. U prvom dijelu pišu koju će životinju opisivati (kojoj vrsti pripada, je li divlja ili pitoma…), zatim opisuju vanjski izgled životinje (veličina i oblik tijela, glava, pokrov tijela, rep ili peraje i sl.), a na kraju osobine i ponašanje životinje te odnos prema životinji.  Učiteljica/učitelj može zapisati plan opisa životinje na ploču, a učenici u svoje bilježnice. Učiteljica/učitelj upućuje učenike na podsjetnik u udžbeniku koji im može pomoći pri opisu. Učenici čitaju prvi primjer, a zatim samostalno popunjavaju tablicu tako da u prvi stupac upisuju dijelove tijela koje ima konj, u drugi stupac upisuju taj dio tijela i u treći stupac što može konj raditi tim dijelom tijela. Kada popune tablicu odgovarajućim riječima učenici određuju koja vrsta riječi su odgovor na prvo pitanje, koja na drugo, a koja na treće pitanje. Zaključuju da se imenicama, glagolima i pridjevima koji se međusobno nadopunjuju detaljno mogu opisati životinje. | | | |  |
| **3. OPIS KONJA**  **Ishodi aktivnosti**: piše tekstove poštujući strukturu: uvod, razrada i zaključak; piše prema predlošcima za ovladavanje gramatičkom i stilističkom normom potrebnom za strukturiranje teksta; provjerava pravopisnu točnost i slovopisnu čitkost; oblikuje rečenice u kojima se poštuju pravila sročnosti; funkcionalno upotrebljava riječi, sintagme i rečenice u skladu s dinamikom učenja s obzirom na jezični razvoj; funkcionalno primjenjuje jezična znanja; koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje.  **Opis aktivnosti:**  Učiteljica/učitelj ponavlja s učenicima da svaki sastavak ima uvodni dio, središnji dio i završetak. Učenici zaključuju da će u uvodu navesti koju životinju opisuju, u glavnom dijelu će opisivati životinju prema izrađenome planu opisa, a u završetku će napisati svoj odnos prema životinji. Nakon stvorenoga plana i ponovljenih sastavnica opisa i sastavaka, nekoliko učenika ponovno usmeno opisuje konja s fotografije. U svojim opisima nastoje upotrijebiti što više zabilježenih natuknica iz plana opisa te se pridržavati redoslijeda opisivanja. Učenici ponovno prosuđuju opise. Uspoređuju ih s onima s početka sata i iznose zaključke o kvalitetnijim opisima nakon stvaranja plana.  Učiteljica/učitelj upućuje učenike da otvore udžbenik na 27. stranici i napišu opis konja cjelovitim rečenicama koristeći se svim riječima iz tablice. U svojem pisanom opisu trebaju paziti na smisao rečenica i njihovu povezanost. Učenici pišu opise.  Samoprovjera: Učiteljica/učitelj podsjeća učenike da kada završe opisivanje pročitaju opise u sebi i isprave eventualne pogreške. Nakon provjere učenici čitaju svoje opise. Učiteljica/učitelj i učenici komentiraju opise i iznose svoje mišljenje. Učiteljica/učitelj pregledava opise kako bi provjerila/provjerio pravopisnu točnost, a učenici mogu stvoriti zajedničku galeriju najljepših rečenica. | | | |  |  |
| **4. SLAGALICE**  **Ishodi aktivnosti:** piše tekstove poštujući strukturu: uvod, razrada i zaključak; koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje.  **Opis aktivnosti:**  Učiteljica/učitelj priprema slike životinja izrezane u slagalice. Učenici u paru dobivaju jednu omotnicu, slažu slagalicu i usmeno opisuju dobivenu životinju. Učenici jedan drugoga nadopunjuju pri opisivanju zadane životinje. Kada su zadovoljni s opisom, na papir lijepe složenu fotografiju, a na drugi dio papira pišu opis životinje s fotografije. Kada su gotovi, čitaju svoje opise drugim učenicima. Izrađuje se razredna slikovnica životinja.  Prijedlog domaće zadaće: Učenici na 27. stranici udžbenika odabiru jednu među ponuđenim životinjama (tigar, paun ili dabar) i opisuju je na isti način kao na satu - izrađuju plan i pišu opis. | | | |  |  |
| **PLAN PLOČE:**  OPIS ŽIVOTINJE  PLAN OPISA:  UVOD:- vrsta  GLAVNI DIO: - izgled glave: njuška, uši, oči  - veličina i oblik tijela  - noge  - rep  - dlaka  - ponašanje, ćud (narav)  ZAVRŠETAK: moj odnos prema životinji | | | |  |  |