**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |
| --- | --- | --- | --- | --- |
| IME I PREZIME: | | RAZRED: 4. | REDNI BROJ SATA: | |
| PREDMETNO PODRUČJE: | HRVATSKI JEZIK | | | |
| DOMENA: | KNJIŽEVNOST I STVARALAŠTVO; HRVATSKI JEZIK I KOMUNIKACIJA | | | |
| NASTAVNI SADRŽAJ: | **Stvaralačko pisanje – Moja učiteljica / Moj učitelj** | | | |
| ISHODI: | **OŠ HJ A. 4. 1. Učenik razgovara i govori u skladu s komunikacijskom situacijom.**  – razgovara i govori prema zadanoj ili slobodnoj temi  – sadržajem i strukturom govorenja cjelovito obuhvaća temu  – primjenjuje nove riječi u komunikacijskoj situaciji  – poštuje društveno prihvatljiva pravila uljudne komunikacije u različitim životnim situacijama  **OŠ HJ B. 4. 4. Učenik se stvaralački izražava potaknut književnim tekstom, iskustvima i doživljajima.**  – koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje  **OŠ HJ B. 4. 1. Učenik izražava doživljaj književnoga teksta u skladu s vlastitim čitateljskim iskustvom.**  – povezuje doživljaj i razumijevanje književnoga teksta s vlastitim misaonim i emotivnim reakcijama na tekst  – povezuje sadržaj, temu i motive teksta s vlastitim iskustvom | | | |
| NASTAVNE SITUACIJE | | | | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. DA SAM JA UČITELJICA…**  **Ishod aktivnosti**: razgovara i govori prema zadanoj ili slobodnoj temi; sadržajem i strukturom govorenja cjelovito obuhvaća temu; primjenjuje nove riječi u komunikacijskoj situaciji; poštuje društveno prihvatljiva pravila uljudne komunikacije u različitim životnim situacijama; povezuje doživljaj i razumijevanje književnoga teksta s vlastitim misaonim i emotivnim reakcijama na tekst; povezuje sadržaj, temu i motive teksta s vlastitim iskustvom.  **Opis aktivnosti:**  Učiteljica/učitelj potiče učenike da pozorno poslušaju pjesmu D. Tadijanovića *Da sam ja učiteljica* (<https://www.youtube.com/watch?v=wKKT7b69c68>).  Nakon slušanja pjesme učiteljica/učitelj potiče učenike na kratku sadržajnu analizu: Što je pjesnik promatrao? Što je zamjerao svojoj učiteljici? Zašto je učiteljica zvala svoje učenike u razred? Što ih je čekalo u razredu? Jeste li vi ponekad poželjeli biti učiteljica/učitelj u ove četiri godine? Zašto? Što mislite, kako je biti učitelj?  Što ste najviše voljeli u našem zajedničkom radu? Što će vam nedostajati? Što vam se najmanje sviđalo?  Učiteljica/učitelj može ispričati učenicima što je njoj/njemu bilo najdraže u zajedničkom radu, uputiti neku lijepu poruku i sl.  **2. MOJOJ UČITELJICI / MOJEM UČITELJU**  **Ishod aktivnosti**: koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje.  **Opis aktivnosti:**  Učiteljica/učitelj izražava učenicima svoju želju da bi htjela/htio imati uspomenu od svakoga učenika te ih potiče da napišu sastavak o njoj/njemu. Mogu napisati što su voljeli kod učiteljice/učitelja, pisati izgled i osobine učiteljice/učitelja, napisati što su voljeli zajednički raditi, u čemu je, po njihovom mišljenju, učiteljica/učitelj griješila/griješio, kako može biti još bolja/bolji u svojem radu, po čemu će pamtiti svoju učiteljicu/učitelja.  Učiteljica/učitelj moli učenike da joj/mu napišu neku poruku te nacrtaju nešto što će ju/ga podsjećati baš na svakoga od njih. | | | | **UKU** C. 2. 4. Emocije: Učenik se koristi ugodnim emocijama i raspoloženjima tako da potiču učenje i kontrolira neugodne emocije i raspoloženja tako da ga ne ometaju u učenju.  **OSR** A. 2. 1. Razvija sliku o sebi; A. 2. 2. Upravlja emocijama i ponašanjem;  A. 2. 3. Razvija osobne potencijale. |